text:
Penshonado di Gobièrnu Sentral Empleado di gobièrnu durante 38 aña. A traha na diferente departamentu di Gobièrnu: Meteorologische Dienst, Postkantoor Curaçao i Centrale Directie der Posterijen, últimamente na Laboratorium voor de Volksgezondheid. Na Laboratorio den funshon di Administrateur.
Kasá ku Maria Ursula Hellburg-Maduro. For di e kasamentu aki a nasé 8 yu, 5 muhé i 3 hòmber, miéntras Julio tin otro 4 yu, 3 muhé i 1 hòmber
Introdukshon, periodo di beisbòl
Julio, na edat relativamente hóben a yega Kòrsou, ora su famia na aña 1936 a disidí bin biba na Kòrsou. Nan a bai biba den Otrobanda, den Rifwaterstraat. Den bario di Rif, pronto e hóben Julio a haña oportunidat pa sera konosí ku tur e hopi deportenan ku nan tabata práktika riba e terenonan di deporte na Rif. Henter siman despues di skol Julio tabata kore tras di tur sorto di bala riba Rif. Ku no ta bala di futbòl, tabata bala di beisbòl, òf bala di sòfbòl, òf bala di cricket, òf bala di tènis. E korementu tras di bala aki, kisas a pone e fundeshi pa e karera deportivo impreshonante ku Julio tabata destiná pa hunga den deporte di Kòrsou, di Antia Ulandes i internashonal. Kisas tabata koinsidensia òf suerte, ku Julio den su hubentut tabatin e oportunidat úniko di topa ku dirigentenan i deportistanan famoso i sobresaliente den nos deporte, manera frater Andreas di Sithoc, Don Nicho Hurtado, Sr. Juan Pablo Vivas, Sr. Bèto Adriana i Sr. Ergilio Hato, tur di felis memoria, Sr Sixto Vos-Rofina, Sr. Marcel Betrian, Sr. José Alfonso, tur ku di un òf otro manera a kontribuí den formashon di e briante karera di Julio “Maracucho” Hellburg.
Julio su bida deportivo aktivo a kuminsá mas ku 70 aña pasa, ora Sr. Juan Pablo Vivas, q.e.p.d., ku tabata biba banda di kas di famia Hellburg den Rifwaterstraat, i ku tabata hungadó di B.B.C. La Fama, tur djadumingu tabata bai wega di beisbòl den Dein òf Heintje Kool ku e hobensitu Julio, ku asina a bira “bat boy” di La Fama. Na skol, promé St. Vincentiusschool, Julio a kuminsá praktiká futbòl aktivamente den DOSKO, i despues e Ia pasa pa St. Thomas College, unda e konosido frater Andreas a tum’é bou di su tutela. Den Sithoc Julio a sigui ku futbòl i tambe a kuminsá ta praktiká beisbòl i sòfbòl. Banda di e deportenan ei, Julio tabata aktivo den tur deporte; ku nan tabata práktika riba Rif: Den Bargesbad: landamentu, basketbòl, tènis, riba vèltnan di deporte: atletismo, futbòl, beisbòl, sòfbòl, cricket, kòrfbal, gemnastik. Kisas ku práktika di e hopi deportenan aki, Julio konsiente òf inkonsientemente a buta e base pa un karera deportivo ku a hib’é na mas ku 20 pais diferente. Di Kòrsou pa Karibe, pa Sur Amérika, pa Sentro Amérika, pa Nort Amérika, pa Europa, pa Asia.
Julio a sa di establesé su mes den beisbòl na Kòrsou i den Antia komo un primera base di inigualabel kalidat defensivo, ku a dun’é nòmbernan manera “e artista de primera base” i “plastic man”. Asina impreshonante, asina espektakular, asina fuera di klase e wega defensivo di Julio tabata, ku e historiadónan deportivo, pa duna rekonosimentu i mérito na esaki, a haña nan obligá di trese un diferenshashon den e funshon na primera base. Asina e kronistanan deportivo ta papia di Julio Hellburg, komo e mihó primera base defensivo di tur tempu.
Periodo den sòfbòl i arbitrahe, 1944 en adelante
Pa straño ku por ta, apesar di tur e hazañanan di Julio den beisbòl, tòg ta su trabou i konosementu profundo di arbitrahe di sòfbòl ku a duna Julio fama i rekonosementu paden i pafó di Kòrsou i Antia. Un karera ku a kuminsá mas ku 70 aña pasá i durante kua, mas ku 40 aña e tabata den direkshon di arbitrahe di sòfbòl na Kòrsou, miéntras e tin aktualmente kasi 20 aña na kabes di arbitrahe den Amérika Latino i Karibe. Mas ku 60 aña di su bida aktivo Julio a dediká na sòfbòl i arbitrahe. 60 Aña, un bida humano ta pasa nos dilanti. Bida di un hòmber simpel i humilde, pero ku sin embargo ta resaltá pa e hopi trabou konsiensudo ku e la hasi inkansabel i desinteresá pa desaroyo di arbitrahe i anotashon di sòfbòl, i ku ademas ta imponé rèspèt pa su konosementu profundo di reglanan di sòfbòl i téknika di arbitrahe. Un hende ta atkirí e konosementu aki solamente, si e ta disponé di e talento pa uni ophetividat ku un filosofia alegre di bida.
No tin sufisiente palabra pa deskribí e briante karera di Julio den arbitrahe di sòfbòl. E karera el ta íntimamente ligá ku desaroyo i floresementu di nos sòfbòl i arbitrahe. Hopi di e hendenan ku tabatin e suerte di traha hopi serka di Julio, ta konsiente di e forsa grandi pero trankilo ku semper tabata sali for di e gran pionero aki. Julio semper tabata e dirigente, ku internamente tabata ser guia pa un kurason ku ta yen di sentimentu, pero ku sin embargo eksternamente tabata dominá e arte di kombiná kabes i kurason den un punto di bista ku tabata ophetivo, sin ku esaki e tabata ofendé e sensibilidat humano.
Julio banda di su konosementu profundo di regla di sòftbòl, téknika di arbitrahe i kapasidat grandi komo ùmpayer, ta poseé tambe e don di fantasia. Tabata hustamente e fantasia aki ku a permití Julio introdusí un sistema nobo den arbitrahe, dunando e persona di ùmpayer i e trabou di Umpayer un dimenshon nobo, un lugá propio den arbitrahe i wega moderno di sòfbòl, ku su estilo masha personal, pekuliar i bistoso di indiká straik i ponche. Julio Hellburg, a hiba su estilo rònt mundu; Area di Karibe, Sur Amérika, Amérika Sentral, Nort Amérika i Europa. Den mas ku 20 pais Julio a sa di imponé su estilo yamativo i alegre di arbitrahe, ganando rekonosimentu i fama na unda ku e Ia aktua. Den tur pais e fanatikada di sòfbòl tabata aploudí su estilo, i tur hende, ku a mir‘é traha komo ùmpayer, ki ora ku nan top’é tabata imitá su estilo di indiká straik den siñal di aprobashon i saludo.
Ta poko ùmpayer den historia largu di mas ku 100 aña di sòfbòl a bira asina popular serka fanátiko, hungadó i dirigente pa su aktuashon, miéntras ningun por presumí tantu nòmber di kariño ku e fanátikonan a dun’é, manera Julio tin. Ata algun di nan:
Bonaire : Do-re-mi
Colombia : Arbitro escalera
Pto Rico : Electric boogey
Merka : : The Riser
Venezuela : El Molino
Ulanda : Scheidsrechter met een vleugel
Scheidsrechter met een robot arm
Promé salida di Julio pa eksterior komo Umpayer
Lo tuma demasiado tempu pa duna un enumerashon di e hopi méritonan digno di menshon di Julio Hellburg. Sin embargo, lo ta bon pa para ketu un ratu na algun di e hopi éksitonan ku Julio a logra den arbitrahe di sòfbòl. Tabata na 1968 ku Julio ta keda nombrá pa señor Clovis Lodewijks, Presidente di Curaçaose Softball Bond, pa aktua komo Umpayer na un torneo di sòfbòl femenino na St. Thomas, Virgin Island. Na St. Thomas, Julio ta hasi gala di su gran kapasidat den arbitrahe, ganando simpatia i atmirashon di dirigente, fanátiko i hungadó, i no a straña ningun hende ora Julio a keda enkargá ku e wega final entre Kòrsou i St. Thomas V.I..
Julio ta bira asina e promé Umpayer di sòfbòl ku ofisialmente ta biaha pa eksterior pa dirigí wega. No tin duda ku e demostrashon di arbitrahe ku Julio a duna na St. Thomas, a habri e porta di arbitrahe internashonal pa ùmpayernan di Kòrsou. Julio, for di 1965,huntu ku señor Hubert Fleming q.e.p.d., riba inisiativa di señor Clovis Lodewijks, tabata duna lès den regla na ùmpayer di sòfbòl di Kòrsou. Pa hasi dunamentu di lès mas fásil, Julio a tuma riba su mes pa tradusí gran parti di e reglanan di sòfbòl na Papiamentu. Durante hopi aña Julio a sigui ku e famoso klínikanan riba regla den Zeemanshuis na Otrobanda, i despues den Landhuis Hel na Saliña. For di e klínikanan aki a sali hopi di e ùmpayernan internashonal ku kua Kòrsou tabata i ta konta: manera Silvio Leonora+, Willy Willems, Marcelino Barry+, Virgilio Poulina+, Gilbert Poulina, Oswin Ortela, Kenneth Bosk, Franklin Hermanus i Emaldo Henson.
Tambe e sekso femenino a haña preparashon den e klínikanan aki, for di kua a sali e promé dos ùmpayer femenino den historia di sòfbòl di Kòrsou, ku ta: sra. Donata Fullinck i sra. Grada Gosepa, i tambe e promé skordónan femenino manera: Donata, Grada, Uki, Sylvia, Sylvania, Jenny, Meredith, Diana i otronan.
Fundashon di un Asosiashon di Umpayer i Skordó
Den añanan setenta, Julio a mira e nesesidat pa organisá tur ùmpayer i skordó di sòfbòl den un asosiashon i huntu ku Willy Willems i Oswin Ortela e Ia lamta un asosiashon di Umpayer i skordó, bou di e nòmber di: “Umpire and Scorer Assosiation of Softball,(U.S.A.S.)”, miéntras e Ia bira su promé presidente. E interesnan di prinsipalmente e ùmpayernan tabata i ta ainda asina dividí, ku te awe Julio no por a logra e union ku tantu e ta anhelá den arbitrahe.
Promé kurso na Kòrsou pa formashon dl ùmpayer dl sòfbòl
Julio no a laga ningun di e hopi problemanan ku tin den deporte i arbitrahe di sòfbòl desanim’é i na 1984, riba inisiativa di Sr. Celfnied Homoet (q.e.p.d.), presidente di Asosiashon di Sòfbòl di Kòrsou i ku koperashon di Federashon di Deporte di Kòrsou a kuminsá ku e promé kurso rekonosé na Kòrsou pa formashon di Umpayer di sòfbòl. Mester tabata un momento di orguyo i satisfakshon profundo pa Julio, ora nba 27 di òktober 1984 den Zeilclub Asiento, e Ia entregá 13 ùmpayer diplomá na C.S.B. i dfto. sr. Homoet, ekspresando e deseo, ku e ùmpayernan diplomá aki, lo forma e base pa e infrastruktura di sòfbòl, ku Sr. Celfried Homoet+ tabatin asina tantu na pechu, i bira e plataforma for di kua arbitrahe di sòfbòl lo por operá den futuro.
Ku mas energia Julio a sigui ta profundisá den reglanan di sòfbòl i mekánika di arbitrahe. Ta manera e tabata sa, ku destino tabatin kosnan grandi prepará p’e den arbitrahe di sòfbòl iku historia di sòfbòl tabatin su bista pone riba dje.
Promé Yu di Kòrsou/Antiano ku ta bira Umpire-In-Chief di un kampeonato internashonal
Añanan ochenta a bira e dékada di konsagrashon di Julio. Despues di aktuashonnan destaká komo ùmpayer na Venezuela, Puerto Rico i Colombia, señor Clovis Lodewijks den su funshon di Presidente di Konfederashon Panamerikano di Sòfbòl, CONPASA, ta nombra Julio, Umpire-In-Chief di e di II Kampeonato Panamerikano di Sòfbòl femenino na Lima, Perú. Julio ta bira asina e promé Yu di Kòrsou, e promé Antiano pa desempeñá e funshon haltu e importante aki, pero tambe di hopi responsabilidat. Julio a pasa su prueba di kandela ku éksito. Suerte, i no poko tabata esun di Julio, di tin un Yu di Kòrsou den persona di sr. Clovis Lodewijks den un funshon gerensial hopi haltu den sòfbòl mundial, ku sin duda a duna Julio e oportunidat i konfiansa pa subi riba e kaminda di arbitrahe internashonal. Un kaminda difísil i eksigente ku Julio a kana ku determinashon i siguransa, demostrando na tur momento i na tur kaminda su kapasidat di ùmpayer i kalidat di dirigente. Julio no a defroudá e konfiansa ku Sr. Lodewijks a depositá den dje. Ku mas energia ideterminashon e Ia kuminsá traha riba un karera den arbitrahe, ku no tin su igual ni paden ni pafó di Kòrsou.
lnstruktor sertifiká pa ISF
Aña 1987 ta hiba Julio Indianapolis, Merka, komo asistente di Sr. Merle Butler den e di X Weganan Deportivo Panamerikano. Julio ta sobresalí den su funshon di árbitro-en-hefe asistente. No a tarda muchu ku Federashon Internashonal di Sòfbòl ta yama Julio pa otro funshon mas importante den arbitrahe di sòfbòl ora e keda nombrá instruktor ofisial pa arbitrahe di Federashon Internashonal di Sòfbòl.
Na novèmber 1987 na Repúblika Dominikano i mart 1988 na Guatemala Julio huntu ku Merle Butler ta dosente na e promé i di dos seminario internashonal pa arbitrahe di sòfbòl. Kisas ta bon pa mi splika un ratu, kiko ta un seminario.
Un seminario ta e kurso di nivel mas haltu di arbitrahe, kaminda ùmpayernan di sòfbòl, despues di pasa un eksamen den regla di wega di sòfbòl i téknika di arbitrahe por haña e titulo di Umpayer diplomá di Federashon Internashonal di Sòfbòl, e titulo mas haltu ku un ùmpayer por optené
Julio ku den pasado den diferente okashon a aktua komo árbitro-en-hefe den kampeonatonan internashonal di sòfbòl, semper den eksterior, na 1988, den e eksitoso kampeonato Sentro Amerikano i di Karibe(CONCACAS), organisá na Kòrsou, ta haña oportunidat pa awor dilanti di e pueblo di Kòrsou, demostrá su gran kapasidat di ùmpayer i dirigente, den funshon di árbitro-en-hefe di e grandioso evento aki.
Coppa Intercontinentale na Bussolengo, ltalia
Den 1989, Julio pa promé be den su largu i eksitoso karera ta bula frontera di nos kontinente i ta biaha pa Bussolengo, Verona, ltalia, pa partisipá komo ùmpayer den “Coppa Intercontinentale”.
Aki un be mas a keda demostrá, e fama di kua Julio ta gosa mundial den arbitrahe, ora den reunion tékniko di e prestigioso torneo aki, e keda nombrá árbitro-en-hefe. Durante dos dia Julio ta duna klínika na e ùmpayernan for di Merka, China, Taiwan, Italia, Oustralia, Ulanda i Puerto Rico, ku mester a partisipá den e torneo aki. Julio tabatin den e torneo aki un aktuashon sobresaliente ku a kondusí na su designashon komo e mihó ùmpayer di Coppa Intercontinentale. Apénas bèk for di Italia, ku ata Julio tin ku biaha pa Hondúras, pa durante un siman largu dirigí e Promé Kurso Internashonal di arbitrahe di sòfbòl na Tegucigalpa. Riba biahe di regreso pa Kòrsou Julio ta pasa Costa Rica unda e ta duna un klínika di dos dia na ùmpayernan di sòfbòl di e pais ei.
Nombramentu komo Intérprete di Regla di Sòfbòl pa Latino Amérika i Karibe
Den desèmber 1989 Julio ta biaha pa Paraná, Argentina, pa dirigí arbitrahe di e di
Ill Kampeonato Panamerikano di Sòfbòl maskulino den funshon di árbitro-en-hefe. Banda di a duna 3 dia di klínika na e Umpayernan ku a intervení den e kampeonato, Julio tabatin tambe ekselente aktuashon komo ùmpayer, dunando kátedra di arbitrahe den e finalísimo partido entre Merka i Canada. Na Argentina Julio ta logra e koronashon di su karera komo Umpayer, ora Presidente di Federashon Internashonal di Sòfbòl, Sr. Don Porter durante kongreso di Konfederashon Panamerikano di Sòfbòl selebrá na Paraná, Argentina, nombra Julio Intérprete di Regla i árbitro-en-hefe Regional di Federashon Internashonal di Sòfbòl pa área di Amérika Latino i Karibe. E funshon mas haltu den arbitrahe mundial despues di esun di e Direktor di Umpayer e Intérprete di Regla di FIS, Sr. Merle Butler.
Mihó Umpayer di sòfbòl di Kòrsou, i 3 biaha siguí “Hues di Aña”.
Ounke nan sa bisa, ku ningun hende ta profeta den su mes pais, tòg, deporte di Kòrsou no a keda sin rindi homenahe na Julio Oscar Hellburg pa su dedikashon kontinuo na, i logronan grandi den arbitrahe paden i pafó di Kòrsou. For di 1985 te 1989, durante 5 aña siguí, Asosiashon di Sòfbòl di Kòrsou ta nombra Julio komo e mihó ùmpayer di sòfbòl di aña, miéntras na 1987, 1988 i 1989, durante tres aña konsekutivo Julio a keda distinguí pa Curaçaose Sport Federatie ku premiashon di “HUES Dl AÑA”. E logro di Julio aki, no tin paralelo den arbitrahe di sòfbòl na Kòrsou.
Kondekorashon “RIDDER IN DE ORDE VAN ORANJE NASSAU”
Na 1988 Riba Aña di La Reina, ta komplasé Su Mahestat Reina Beatrix kondekorá Julio Oscar Hellburg “RIDDER IN DE ORDE VAN ORANJE NASSAU” pa e hopi i bon trabou ku Julio a desplegá pa su pais den su funshon di empleado públiko.
Distinguí ku C.SF. AWARD. Umpayer na Kampeonato Mundial di Sòfbòl
Na 1990, Julio ta biaha pa Aruba i Bonaire pa duna klínika na ùmpayernan di sòfbòl. Na aprel 1990 Julio ta keda distinguí ku e “C.S.F. Award” pa su dedikashon durante mas ku 25 aña komo dirigente deportivo. Na yüni, Julio ta logra un di su aspirashonnan mas grandi ora e keda nombrá komo Umpayer na e di VII Kampeonato Mundial di Sòfbòl femenino na Normal, Illinois, Merka. Aki Julio ta imponé su estilo bistoso i alegre di ùmpayá i ta bira un atrakshon na kampeonato mundial. Na ougùstùs Julio ta kuminsá na Kòrsou ku e di Ill Kurso pa Formashon di Umpayer di Sòfbòl bou di ouspisio di SEDREKO.
lnstruktor di Umpayer na Habana. Cuba - Proposishon pa kambio di reglanan di sòfbòl
Despues di un aña di relativo poko aktividat internashonal, 1991 ta bira un gran aña pa Julio. Den luna di mei, Julio ta haña e enkargo honroso pa biaha pa Cuba, e pais mas avansá den deporte den nos region, pa na Habana dirigí un klínika di arbitrahe di sòfbòl pa prepará e ùmpayernan kubano pa e weganan Panamerikano ku lo keda selebrá na Cuba. Na yüli 1991, Julio ta partisipá komo miembro di Komishon di Reglanan di wega, na e di XV Kongreso di Federashon Internashonal di Sòfbòl ku ta keda organisá na Kòrsou. Pa e Kongreso aki, Julio pa intermediashon di Federashon Antiano di Sòfbòl ta entregá 32 proposishon pa kambio di regla, di kua 19 ta keda aprobá.
Prome Umpire-In-Chief no-Merikano di Weganan Deportivo Panamerikano
Durante e di XI Weganan Deportivo Panamerikano selebrá na Habana, Cuba, Julio ta buta un eslabón importante mas na su briante karera, ora e keda nombrá árbitro-en-hefe di e weganan Panamerikano. Den e historia largu di Weganan Deportivo Panamerikano, semper ta un ùmpayer Merikano bon kalifiká i di hopi eksperensia ku tabata haña nombramentu komo árbitro-en-hefe. Julio pa su kapasidat di arbitrahe, eksperensia i pa su konosementu di regla i mekánika di arbitrahe ta kibra e tradishon aki, ora e bira e promé ùmpayer ku no ta Merikano, ku ta haña e honor di risibí nombramentu komo “Ümpire-In-Chief” di Weganan Deportivo Panamerikano di Cuba.
Korekshon di reglanan na Spañó i diferente klínika di arbitrahe
Den kuminsamentu di sèptèmber, Julio ta haña e enkargo di Federashon Internashonal di Sòfbòl pa korekshon di e redakshon di e reglanan nobo di sòfbòl tantu den e vershon Ingles komo Spañó. Despues di kumpli ku e enkargo aki, Julio un be mas ta biaha pa eksterior, pa Medellin, Colombia, kaminda durante un siman largu e ta duna lès den regla di sòfbòl i mekánika di arbitrahe na ùmpayernan di Sur Amérika.
Durante 1992, Julio ta dediká tempu den organisashon di klínika pa duna splikashon na e Umpayernan lokal riba e hopi kambionan den e reglanan nobo di sòfbòl i algun kambio den mekánika di arbitrahe. Na òktober Julio ta bai Guatemala pa dirigí e di Ill seminario pa arbitrahe di sòfbòl.
Seminario Valencia i Kongreso na Taiwan
1993 ta bira un aña di hopi aktividat pa Julio. Den luna di mart e tin ku biaha pa Valencia, Venezuela, pa dirigí e di IV seminario pa arbitrahe di sòfbòl. Na mei 1993, Julio ta asistí na e di XVI Kongreso di Federashon Internashonal di Sòfbòl na Taiwan komo miembro di Komishon di reglanan di wega. Na e Kongreso aki tambe Julio ta hasi 6 proposishon pa kambio di regla di wega, di kua 3 ta keda aprobá.
Julio na Ulanda i retiro for di arbitrahe internashonal aktivo
Den luna di yüni, Julio ta bal Quito, Ecuador, pa duna un klínika riba arbitrahe i tambe instrukshon riba téknika di pichamentu den sòfbòl. Julio no a kaba di yega drechi for di Ecuador, ku até na yüli, rumbo pa Haarlem, Ulanda, kaminda e ta partisipá komo ùmpayer den “Intercontinental Cup Haarlemse Softbal Week”. Julio ta impreshoná ku su estilo di indiká straik, i mesora nan ta dun’é e nòmber “scheidsrechter met een robot arm”.
Na Ulanda tabata momento di hopi alegria pa Julio, ora hopi mama i tata promé i despues di wega tabata trese nan yu pa fula e man drechi di Julio, p’asina kombensé nan ku no tabata trata di un “robot arm”. Pero tambe tabata momento di tristesa, ora Julio, den un seremonia emoshonal ku su koleganan ùmpayer ulandes, italiano i merikano a organisá p’e, a disidí di buta un punto tras di su briante karera di Umpayer internashonal aktivo.
Korekshon di reglanan di sòfbòl, i diferente biahanan pa eksterior
Pa motibu di e hopi diskrepansianan ku tabatin den e reglanan di wega den e vershon Ingles i Spañó, den ougùstùs, Julio ta risibí e enkargo di Federashon Internashonal di Sòfbòl, pa traha un tradukshon nobo di e vershon na Spañó ku ta kompletamente den liña ku e vershon na Ingles. Julio ta kumpli ku e enkargo aki na satisfakshon di Federashon Internashonal di Sòfbòl. Apénas, Julio a kaba ku e enkargo aki, ku até na kareda ku maleta pa bai Mexico. Na Mexico e ta dirigí e di V seminario pa arbitrahe di sòfbòl i despues ta drenta den su otro funshon di árbitro-en-hefe di e di IV Kampeonato Panamerikano di sòftbòl maskulino. Na novèmber, Julio ta biaha pa Puerto Rico pa dirigí e di VI seminario pa arbitrahe di sòfbòl i despues ta sirbi di delegado di selekshon femenino di sòfbòl antiano na di XII Weganan Sentro Amerikano i di Karibe.
Aña 1994 ‘n kuminsá drechi, ku den yanüari, Julio ta biaha pa eI Salvador, pa duna un klínika na Umpayernan di Amérika Sentral i pa dirigí arbitrahe di sòfbòl di e di V Weganan Sentro Amerikano den funshon di árbitro-en-hefe. Na yüni, Julio ta bai Bahia Blanca, na Argentina pa dirigí e di VII Seminario pa arbitrahe di sòfbòl i asina kuminsá prepará e ùmpayernan di Sur Amérika pa e Weganan Panamerikano di 1995 na Argentina. Julio a kuminsá 1994 ku biahamentu i ta sera aña ku biahamentu ora den desèmber e biaha pa Guatemala pa un be mas den funshon di árbitro-en-hefe dirigí arbitrahe di e di Ill kampeonato Panamerikano di sòftbòl femenino.
Proposishon pa kambionan di regla di sòfbòl i UIC na XII Weganan Deportivo Panamerikano
Estudio kontinuo di reglanan di wega di sòfbòl tin komo resultado ku Julio hopi be ta haña un òf otro motibu pa trese kambio den reglanan di sòfbòl. Pa e di XVII Kongreso di Federashon Internashonal di Sòfbòl ku a keda organisá den yüli 1995 na Puerto Rico, Julio a entrega 11 proposishon pa kambio di regla, di kua 7 a keda aprobá.
Na 1995 Julio ta biaha pa Paraná, Argentina, pa un be mas den funshon di árbitro-en-hefe dirigí arbitrahe di sòfbòl den e di XII Weganan Deportivo Panamerikano. Despues di regresá for di Argentina, Julio ta kuminsá ku e di Ill Kurso pa Formashon di Umpayer di Sòfbòl, bou di ouspisio di Gobièrnu di Kòrsou, SEDREKO. Den 1996, Sr. Matos, Presidente di Arubaanse Softball Bond ta manda buska Julio pa duna lès na e ùmpayernan ku mester partisipá den Kampeonato di Sòfbòl di Aruba. Durante 5 dia largu Julio ta duna klínika den regla i téknika di arbitrahe.
Sòfbòl Slo Pich i fundashon di FUSSOKO
Durante añanan 1996 pa 1999, Julio ta konsentrá su atenshon riba sòfbòl hubenil i sòfbòl eskolar. Banda di esei e ta duna oido na un apelashon ku Liganan di sòfbòl Slo Pich ta hasi na su persona pa yuda den e diferente komishonnan di e liganan i tambe pa duna konseho riba reglanan di wega, i reglamento di kampeonato.
Julio ta aktivo komo Árbitro-en-hefe i tambe Umpayer di Liga 40, Liga Tra’i Seru i Liga Van Engelen, i despues tambe Liga Uni Tur. Pa por trese un standarisashon den maneho di arbitrahe den Slo Pich, Julio ta funda un federashon di Umpayer i skordó di Slo Pich, bou di nòmber di: “FEDERASHON DI UMPAYER I SKORDO Dl SOFBOL SLO PICH Dl KORSOU, “FUSSOKO”, i ta bira su promé presidente.
Tradukshon reglanan ofisial di sòfbòl den Papiamentu
E hopi difikultatnan ku Julio a eksperensiá den su trayektoria den deporte di sòfbòl na Antia Ulandes i Aruba den konosementu i komprendimentu di reglanan di sòfbòl serka gran parti di deportista, tékniko i ùmpayer, na 1997 a índusí Julio pa tradusí na Papiamentu e Reglanan Ofisial di Sòfbòl di Federashon Internashonal di Sòfbòl. E tradukshon no tabata fásil, i despues di un trabou inmenso na 1998 e buki di regla na Papiamentu a keda publiká ekstraofisialmente. Na kuminsamentu di aña 2000 e buki di regla aki den nos lenga vernákulo a keda publiká ofisialmente. Julio a bisa semper, ku e buki di regla na Papiamentu lo ta e korona di mas balor riba su karera deportivo. Nos ta kere firmemente ku Julio ku e buki di Reglanan Ofisial di Sòfbòl na Papiamentu, a krea un monumento pa su mes den kua e ta inmortalisá su mes pa deporte di sòfbòl.
Orador na Simposio
Pa su konosementu profundo di historia i desaroyo di sòfbòl na Kòrsou, Julio ta haña un invitashon di S.B.C. Sigui Gosa, klup di kua e ta kofundador, pa ta orador na un simposio den kua e mester a elaborá riba e tópiko “SOFBOL SLO PICH, UN DEPORTE PAROTIN ?.
Julio den su manera karakterístiko a duna un eksposishon ekselente, i a mustra riba e transishon di sòfbòl Slo Pich na Kòrsou, di un deporte rekreativo pa un deporte kompetitivo i a base di sifra a mustra riba kresementu kuantitativo i kualitativo di Slo Pich.
Sekretario General di CONPASA
Den mes aña 1999, sr. Clovis Lodewijks, Presidente di CONPASA ta nombra Julio Sekretario General di e importante Confederaciôn Panamericana de Softbol. Den e funshon aki Julio ta biaha pa Winnipeg, Canada pa asistí na e di XIII Weganan Deportivo Panamerikano.
Aki Julio ta keda nombrá sekretario den e importante Komishon Tékniko, ku tin ku dirigí e weganan di sòfbòl di e weganan aki. Bèk for di Winnipeg, Canada, Julio ta bolbe keda elegí, den Direktiva di Curaçaose Softball Bond, i un biaha mas e ta pasa pa okupá e importante puesto di sekretario
Vershon nobo buki di regla na Spañó
Pa e konosementu ku Julio tin di reglanan di sòfbòl i pa su dominio di e.o. Spañó e Ingles, Julio ta kumpli ku un mandato hopi pisá di Federashon Internashonal di Sòfbòl pa koregí i revisá e Reglanan Ofisial di Sòfbòl den su vershon na Spañó pa aña 2000, i pa trese esaki den liña ku e vershon na Ingles.
Miembro di Salon di Fama di I.S.F.
Na 2001, Julio durante Kongreso di Federashon Internashonal di Sòfbòl na Tampa, Florida, U.S.A. unánimamente ta keda elihí pa drenta Salon di Fama di I.S.F. . Un aña despues na Kòrsou, durante seremonia di selebrashon di Hubileo di Oro di Asosiashon di Sòfbòl di Kòrsou, Julio ta keda introdusí pa Presidente i Sekretario General di Federashon Internashonal di Sòfbòl den Salon di Fama di I.S.F..
Den añanan 2000 Julio ta kontinuá ku su biahanan pa eksterior pa kumpli den su funshon tékniko, sea pa sirbi komo Umpire-In-Chief di Kampeonatonan Panamerikano; pa dirigí Seminarionan di Arbitrahe na Repúblika Dominikano, Puerto Rico, Colombia i Guatemala, òf sea den su funshon atministrativo Julio ta sirbi komo sekretario di Komishon Tékniko na Kampeonatonan Panamerikano na Santo Domingo, Rep. Dominikana; Maracay, Venezuela; Guatemala i Rio de Janeiro, Brasil.
Na 2007 Presidente Porter di ISF ta nombra Julio komo mediador di ISF pa solushoná un konflikto den organisashon di sòfbòl na Aruba. Den e funshon aki Julio tabatin ku biaha na diferente okashon pa Aruba, i ku satisfakshon por bisa ku tin progreso den e mediashon.
2008 ta marka pa Julio dos akontesimentu importante, ora den di X Kongreso di Konfederashon Panamerikano di Sòfbòl e keda elihí unánimamente komo Promé Vise Presidente di e Konfederashon aki, ku ta esun di mas grandi i prestigioso di Kontinente Merikano.
Algun luna despues Julio ta keda nombrá komo Miembro di Komishon Tékniko pa Weganan Olímpiko na Beijing China, i na ougùstùs 2008 Julio ta biaha pa China pa kumpli ku e trabou importante den Komishon Tékniko di Sòfbòl.
Periodo largu komo dirigente atministrativo
For di edat hóben Julio tabata enbolbí den trabou atministrativo di deporte. Julio fuera di tabata hungadó di B.B.C. Lucky Strike, tabata tambe sekretario di e klup aki. Mas despues Julio a bira sekretario tambe di su klup di futbòl di bario S.V. Riverside. Aki Julio a buta un base pa hasi karera komo un sekretario vitalisio den kasi tur organisashon deportivo i no deportivo di kua e tabata miembro.
For di 1948 te ku 2008, durante kasi 60 aña siguí, Julio tabata Sekretario na Kòrsou di diferente klup repartí e.o. den e siguiente organisashonnan: B.B.C. Lucky Strike; S.V. Riverside; S.B.C. Caballeros; S.B.C. Sigui Gosa; A.B.V.O.;Asosiashon di Sòfbòl di Kòrsou; Federashon di Sòfbòl di Antia Ulandes; Federashon di Deporte di Kòrsou, miéntras internashonal for di 1998 te ku 2008, kasi 10 aña, Julio tabata Sekretario General di Konfederashon Panamerikano di Sòfbòl. Na 2008 Julio a keda elihí Promé Vise Presidente di CONPASA i asina a yega un fin na e karera largu i eksitoso di Julio Sekretario. Na diferente okashon Julio tabata delegado prinsipal di selekshon femenino di Sòfbòl di Antia Ulandes na kampeonatonan regional di sòfbòl.


c: text/html

text:
Na momentu ku un barku di peska Ruso mester a bandoná nos haf na komienso di desèmber 1982, ningun hende a premirá un insidente internashonal.
Barkunan di peska Ruso ku ta piska den awanan internashonal pafó di Sur Amérika, tin kustumber di bin Kòrsou pa bùnker. Esaki tabata e kaso e biaha ei tambe. Na momentu ku e barku ku tabata mará na waf di KNSM kier a bandoná nos haf, a manda lots de J. pa gui’é. Poko despues ku de J. a subi e barku sinembargo, e a mèldu kantor ku e no ta hasi e trabou ya ku “hinter e tripulashon ta pata pata”.
Outoridatnan portuario a disidí di manda un otro lots (M.) kende tampoko a haña responsabel pa saka e barku. E kapitan Ruso i outoridatnan lokal a kuminsá pèrdè pasenshi. A disidí pa manda lots K.S., un di e mihónan ku Kòrsou a konosé, ku ta logra saka e barku sin insidente.
Problema ta surgi sinembargo ora K.S. no tin fin di bandoná e barku Ruso i baha den e boto di lots ku tabata ward’é pa regresá Punda. E barku Ruso ku destinashon Panamá a keda nabegá i e kapitan di e boto di lots ta bai tera i bati alarma ku e Rusonan lo a sekuestrá K.S.. Mientras tantu Kantor di Haf ta informá Gezaghebber Cassares kende na su turno ta papia ku outoridatnan di Gobièrnu Sentral i ta manda tres boto kargá ku polis armá ku karabina pa buska e lots. Kòrda, na 1982 mundu tabata tenso debí na guera friu.
Ora polis a yega e barku ku ya tabata basta leu for di haf, a nota K.S. totalmente bou di su awa riba e barku. Aparentemente e a disidí di djòin e tripulashon den dalmentu di vodka i a lubidá di desembarká. Ademas, e no tabata kapas pa baha e trapi di kabuya. E úniko solushon tabata pa mara K.S. na un kabuya i ‘fir’é’ den un di e botonan kaminda polis a fang’é.
Gezaghebber despues di a papia ku esnan envolví ta primintí un investigashon ’profundo’. Haf sinembargo no a konsiderá e kaso un ‘big deal’ bisando: “No ta nada straño, ku un loods ta dal bitter, ora e guia un barcu. Bo mester corda ku e hendenan aki ta guynan di laman. E olanan ta pone cu nan ta haña gana di dal un drinks “ (Nobo, 4 desèmber 1982).
Willemstad, Kòrsou

robotstxt: allowed

filter: keep


text:
Ofisina di Turismo di Kòrsou (CTB) ta organisá seminario ‘E futuro di turismo ta AMI!’ pa taksistanan / Curaçao Tourist Board organizes “I am The Future of Tourism!” seminar for taxi drivers
Ofisina di Turismo di Kòrsou (CTB) ta organisá seminario ‘E futuro di turismo ta AMI!’
pa taksistanan
WILLEMSTAD- 29 di sèptèmber 2021 – Resientemente Ofisina di Turismo di Kòrsou (CTB) a organisá dos seminario bou di e nòmber ‘E futuro di turismo ta AMI!’ ku e meta pa ekipá taksistanan ku e hèrmèntnan nesesario pa por duna servisio di kalidat na e turistanan ku ta skohe pa bishitá nos pais. Taksistanan ta forma parti importante di e kadena di servisio ku ta keda duná na nos turistanan. Riba base regular CTB sa organisá seminarionan i seshonnan informativo pa ‘frontliners’ den turismo mirando e ròl importante ku kada unu tin den e manera kon e turista ta eksperensiá e totalidat di e produkto turístiko. Pa e dos promé seminarionan a skohe pa konsentrá riba e grupo di taksistanan.
Minister di Desaroyo Ekonómiko, sr. Ruisandro Cijntje a kompartí palabranan di enkurashamentu ku e partisipantenan ku tabata presente den e promé seshon, miéntras CEO di CTB sr. Paul Pennicook a hiba palabra durante e di dos seshon kaminda e tambe a motivá e partisipantenan konsiderando e ròl importante ku kada unu tin komo ‘frontliners’ den e industria di turismo. Un total di 72 taksista a partisipá na e seminarionan. Pa e partisipantenan e seminario aki a ofresé un tremendo oportunidat pa nan sigui desaroyá nan abilidatnan i siña aspektonan nobo pa alsa e nivel di servisio na nos turistanan. E seminario a keda diseñá pa Nostra Growth.
E partisipantenan a inkluí representantenan di Sindikato Uní di Shofùr di Taxi (SINUSTA), Thirty Steps Association (TSA), Luxury Taxi Services Curaçao i Sindikato Transporte Optimalisa (STO). CTB ta gradisí tur partisipante pa nan partisipashon aktivo na e seminario i ta konta ku nan lo bai hasi bon uso di e konosementu atkerí den nan trabou diario.
Curaçao Tourist Board organizes
“I am The Future of Tourism!” seminar
for taxi drivers
WILLEMSTAD- September 29, 2021 – To provide our taxi drivers with the tools they need in order to deliver quality service to the tourists who choose to visit our country, the Curaçao Tourist Board (CTB) recently organized a two-session seminar named “I am The Future of Tourism!” Taxi drivers are an important link in the tourism service chain and, in view of the role they each play in our visitors’ experience of the overall tourism product, the CTB regularly organizes seminars and information sessions for such tourism “frontliners.” In line with this, it was opted to dedicate the first two sessions of the seminar to taxi drivers.
The Minister of Economic Development, Mr. Ruisandro Cijntje shared some encouraging words with the participants of the first session while CTB CEO Mr. Paul Pennicook addressed the participants of the second session also motivating them considering the important role they play as tourism “frontliners”. The two sessions were attended by 72 taxi drivers in total. These were offered an excellent opportunity to further develop their skills and broaden their knowledge, and so improve the level of service offered to our visitors. The seminar was designed by Nostra Growth.
The participants include representatives of Thirty Steps Association (TSA), Sindikato Uní di Shofùr di Taxi (SINUSTA), Luxury Taxi Services Curaçao and Sindikato Transporte Optimalisa (STO). The CTB wishes to thank all participants for their active engagement during the seminar and trusts that they will be making good use of the acquired knowledge and skills in their everyday work.


text:
Plato krioyo di Piská Kòrá
Kiko un bon plato di Piská ta bisa di Kòrsou?
Wèl e kontesta ta fásil. Pa di promé, Kòrsou ta un isla chikí ku ta rondoná di laman. Tin hopi hende ta biba di peska riba nos isla i nos hendenan ta gusta kome bon. Ken ta ninga un plato típiko di piská? Un di e piskánan ku sigur tin hopi demanda p’e serka kòki- i restorantnan, ta Piská Kòrá. Esaki no ta solamente na Kòrsou, sino den hinter Karibe. E gran mayoria di e populashon di Piská Kòrá ta konsentrá na Golfo di México. Sinembargo e piská akí a bira hopi skars debí na su popularidat. Bo por kushin’é na diferente manera, pero ta e téknika korekto ta lagá bo saka lo máksimo di su sabor. Den e video akí, Itel Cicilia ta bai kompartí ku bo tepnan balioso pa bo por prepará e mihó plato krioyo di piská kòrá. Itel ta un kòki profeshonal ku tin más ku 50 aña di eksperiensia. El a traha na diferente restorant i hotèl renombrá na Kòrsou i tambe den eksterior. Ken mihó ku Itel pa siñá bo kon pa prepará e piská a la shèfkòk?
Loke bo ta bai siña ta:
- E método di Julienne pa kòrta berdura na mésun midí pa sigurá ku e ta kushiná riba mésun tèmpo.
- E téknika ku Itel ta usa pa buta e piská den zeta sin ku e ta spat i kima bo man.
- E sekreto pa sasoná e piská bon sin ku e ta bira muchu salu
- E kombinashon perfekto di sason pa duna bo piská un bon smak sin ku e ta muchu salu.
- Kon pa kushiná e funchi di manera ku e ta sali moli, dushi i sin pipita
Konosementu
- Pa por sigui e kurso akí no ta rekerí konosementu avansá di kushina. Tur paso ta ser spliká di un manera fásil i komprendibel
Kurso akí ta inkluí
- Video ku durashon di 29 minüt i 3 sekònde
- Akseso ilimitá na video
- Akseso via selular i kòmpüter


text:
Sindikato ta un organisashon di trahadónan, debí ku trahadónan a bira hopi i te ainda imposibel pa kibra forsa di trahadónan i nan organisashon sin kai den diktadura manera a sosodé den hopi kaso den siglonan pasa.
Industria òf kompania uzando téknika a yuda hende bai dilanti masha hopi mes, pero esei mes a trese kantidat di hende den problema, hamber i pobresa tabata kos di tur dia den kasnan di trahadónan.
Pió ainda ya no ta nan mes ta doño di e loke nan a produsí, al kontrario nan ta produsí pa doño nan i ta haña un pago miserabel.
Ta p’esei sindikatonan tei pa defendé derecho di e trahadónan i nan trabou pa trata na yega na un repartishon mas hustu di bien nan ku e trahadónan mes ta produsí i buska pa mehorá kondishon nan di trabou, alabes progresá den nan trabou.
Komo ku nos lei nan ku mester reglamentá, ta masha difísil pa por regla tur kos, sindikatonan a logra hopi kos pa e trahadónan, pero semper ta keda ku e gran poder pa fiha norma i regla, pero leinan semper ta den man di gobièrnu ku hopi bia ta wòrdu influensia pa esnan ku tin mas poder ekonómiko den un pais òf isla.
Historia di sindikalismo aki na Boneiru tambe ta hopi importante, pa por siña nos, di e lucha di trahadónan, alabes nan organisashon pa derecho di trahadónan.
Tin lidernan sindikal ku a bai sera den prizon durante disturbio laboral den wèlga.
Pa tur loke nos a splika awor ta resultá sin duda, ku sindikatonan no mester buska solamente derecho i interes di nan miembronan pero tambe di e pueblo en general i nos mester tene kuenta ku un kantidat di otro faktor nan den nos komunidat.
Na Boneiru tin hopi pobresa pasobra no tin un partisipashon hustu di tur loke naturalesa ta duna nos.
Sindikato versus koperativa:
Nos ta di opinion ku e trahadónan ta e organisashon sindikal i ku nan mester por funda un koperativa, tambe na bienestar di miembronan sindikal.
E lucha sindikal no ta solamente pa e hende (trahadó), haña su derechonan pero tambe pa nan por siña di otro pa hasi mihó uzo di e loke nan mes tin.
Pa es motibu aki, nan mester lanta tambe nan propio koperativa ku ta un organisashon sosio ekonómiko pa yuda nan mes, hasi mihó uzo di nan salario prinsipalmente.
Un sindikato konsiente huntu ku e trahadónan Boneriano, por progresá pa bai dilanti i tuma e desishon pa organisá su mes di kual su famia tambe ta forma parti.
Sindikato, huntu ku e koperativa bon dirigí i bon manehá, ta e forsa di progreso pa e trahadó Boneriano en general.
E lei di un sindikato:
E lei di un sindikato ta su statuto i su reglanan di kas (huishoudelijke reglement).
Ofisialmente mester entrega e statuto i e miembronan di direktiva aktual na kámara di komersio di Boneiru.
Statuto di AFBW ta preskribí tres tipo di miembresia.
1. Bo por bira miembro individual sin ta mara na un kombenio kolektivo, pero ku hopi benefisio personal.
2. Bo por ta miembro kolektivamente den un hotèl, kompania òf fundashon kaminda ta eksistí un kombenio laboral (CAO).
3. Direktiva di AFBW por proponé i nombra miembronan honorario, pa trabounan sindikal ehersé den pasado pa e trahadónan ku ta miembro di AFBW.
Trahadónan ku ta forma parti di un unidat sindikal, ta sigur di un prosperidat i seguridat sosial.
“ Despues di kada final, tin un komienso nobo ban pe”.


text:
Nos prome Altocomisario di polis desde e Status Aparte tabata Sr. Lucas Evaristo Rasmijn, miho conoci como Ari Rasmijn. Ari a nace na Rooi Koochi dia 18 di october 1943, yiu di Miguel Arcangel Rasmijn y Maria Winterdal. Ari a cuminsa su educacion basico na St. Antonius School na Savaneta y siguientemente a caba su Mulo-A na St. Augustinus College na San Nicolas. Ari a traha na varios caminda, entre otro na Shipchandler di Sr. Joy Habibe na San Nicolas, como Cargado y despues Chauffeur. Entre 1963-1964 como Office Boy y Chauffeur na Aruba Chemical Industries (ACI) na Barcadera.
Entre 1 di maart 1964 pa 31 di december 1985 Ari a traha den Korps Politie Nederlandse Antillen y for di 1 di januari 1986 te cu 31 di december 1996 den Korps Politie Aruba. Den e cuerpo di polis el a traha cinco aña na e departamento di trafico na Corsou y un aña na Veiligheidsdienst Nederlandse Antillen. Durane e temporada aki, na aña 1970, el a logra su avond-Havo diploma na Peter Stuyvesant College na Corsou.
Di 1974 pa 1978, cu un studie-opdracht, el a studia na Nederlandse Politie Academie na Apeldoorn, Hulanda y a ricibi su diploma na 1978. Directamente despues di su estudio el a wordo nombra como inspector di polis na KPNA y mesora incorpora den e cuerpo cu base na Corsou te cu aña 1982.
Bek na Aruba el a ocupa funcionnan di Inspectie Surveillance Dienst, Hoofdinspecteur Geuniformeerde Dienst, Hoofdinspecteur Justitie Dienst, Commissaris van Politie (Korpschef). Finalmente na september 1989, tumando e mando over for di Sr. Roland Peterson como Korpschef den e rango como Commissaris van Politie. En total el a funciona shete aña como Korpschef. Entrante 1 di januari 1986, como coronacion di un carera di mas di 32 aña den cuerpo policial el a keda nombra den e rango di Hoofdcommissaris van Politie. E tabata e prome pa ocupa e rango aki den cuerpo policial Arubano, cu a origina dia 1 di januari 1986 cu entrada di e Status Aparte di Aruba. Igualmente e tabata e prome Altocommissaris for di Savaneta.
Ari su hobby ta deporte y el a hunga den varios ekipo riba nos isla. Entre otro volleyball cu e ekipo Rapid di Savaneta, campeon di Aruba e tempo ey, bou direccion di Frere Johannes. Futbol cu Rapid y La Fama; baseball cu Verf Antillana, Zenith, Baby Bakery y seleccion hubenil, representando Aruba na Cuba na 1961. Softball Rainbo Bakery, Central Madeirense, na Corsou cu PSV, Veteranos y Tiburones. Tambe hungado activo y miembro di directiva di Federacion Liga Mayor di softball Arubano, 50-plus. Tennis tambe ta un di su deportenan faborito.
Na 1998, oficialmente Ari a baha cu pensioen y a cuminsa cu AcredeCo Roofing cu actualmente ta conta cu nuebe empleado. Arie ta director y su yiu muhe Caren tambe ta traha den e negoshi. Aunke actualmente Ari ta biba na Sero Blanco, semper el a keda cu un amor grandi pa su bario stima na Savaneta. Actualmente ta gosando di su pensioen hunto cu su cuatro yiunan.
Dufi Kock
Escritor y Historiado


text:
Prome Minister Evelyn Wever-Croes: ARUBA TA DEN UN SIMAN HOPI INTERESANTE Y IMPORTANTE DEN CUAL TIN UN PLAN A Y UN PLAN B “Gobierno su meta ta pa tin un maneho responsabel y percura pa cubri gastonan di Gobierno y di sector priva”
Prome Minister Evelyn Wever-Croes:
ARUBA TA DEN UN SIMAN HOPI INTERESANTE Y IMPORTANTE DEN CUAL TIN UN PLAN A Y UN PLAN B
“Gobierno su meta ta pa tin un maneho responsabel y percura pa cubri gastonan di Gobierno y di sector priva”
Nos ta habri un siman hopi interesante. Na comienso di siman pasa tawata tin hopi reto pa por cumpli cu e obligacionnan financiero di pais Aruba. Esey tawata na momento cu nos a wordo informa cu Hulanda a cambia su condicionnan pa cu e fiansa na ultimo momento. Prome Minister Evelyn Wever-Croes a duna di conoce cu Hulanda a cambia e condicionnan di tal forma cu nos lo a perde como Awg. 130 miyon simplemente pasobra nan a cambia e carta di condicionnan cu tawata aplicabel cu nan a duna den prome instante compara cu di dos biaha. E cambio aki ta pasobra cu den e prome carta Hulanda a bisa cu Aruba lo haña Awg 204 miyon pa juli, augustus y september y diripente den e ultimo carta di 4 di september, Hulanda a cambia esaki pa juli, augustus, september, oktober y November, pa e mesun suma di Awg 204 miyon. Prome Minister a expresa cu Hulanda no a consulta cu Gobierno di Aruba prome y esaki tin consecuencia hopi grave pa Aruba.
“Mi a contact Hulanda mesora y a wordo notifica cu nan no ta bay fia nos e placa mas y a forsa nos asina pa nos mes bay busca fiansa. Na e momento cu nos a bay busca nos a tuma nota cu tin interes riba mercado local financiero atrobe pa Aruba y e siman aki nos ta bay mira si berdad nos ta logra yega e suma aki cu nos tin mester. Mientrastanto fin di siman pasa Hulanda a bin bek y bisa cu nan a recapacita y realisa nan eror y nan ta dispuesto toch pa presta nos e 2 lunanan ey cu nan a kita di nos, pero cu nos tin cu cana un procedura pe. Nan a referi na un procedura via CFT. Esaki ta un procedura cu nos a cuminsa cu ne for di 2 siman caba kiermeen cu ya nos a encamina pero cu ta tardando hopi na man di Hulanda”, Prome Minister a duna di conoce..
Prome Minister a sigui bisa cu e siman nos dilanti ta un siman hopi interesante pasobra nos tin plan A y plan B. Plan A ta pa sigui den negociacion cu Hulanda. Hulanda a indica cu nan ta dispuesto di presta Aruba tur e 5 lunanan aki, pero ainda tin e cuestion di diferente condicionnan riba mesa y ainda nan tin di contesta si nan ta bay acepta e dos lunanan cu nan a scrap den prome instante. Hulanda a indica siman pasa cu nan ta disuesto pero Gobierno no a haya un contesta definitive ainda. Aruba ta den espera di esaki. Si Hulanda bisa cu nan ta dispuesto pa fia Aruba pa tur e 5 lunanan e ora bo por bisa cu Gobierno por sigui papia di dje.
Plan B ta cu nos mercado financiero local mes. E siman aki Gobierno lo mira cuanto interes tin ora cu e deadline yega di e bononan cu Gobierno a emiti y e ora lo mira si plan B ta un alternativa. Berdad plan B ta mas caro cu plan A, pero e no ta mas caro cu loke Aruba ta custuma. Di otro banda plan B ta algo cu nos mester awor paso awor Aruba mester paga e gastonan di cuido medico, di FASE y di loonsubsidie di e luna aki. Ta hopi urgente pa Aruba haña e placa, y si tin cu paga un poco mas interes pa esaki, Gobierno mester hacie. Hulanda a forsa Gobierno pa tuma e paso aki ora nan a nenga Aruba e fiansa manera a wordo palabra.
“E siman aki ta interesante pasobra e ta un siman cu ta mustra cu tin opcion atrobe. Nos no ta mara na un plan pero nos tin otro opcion y nos mester pone ambos den balance y mira kico ta miho pa pais Aruba. Pero ta urgente si pa haña e placa y no por sinta warda pa tende di Hulanda. Ban mira e siman aki kico ta bay pasa, si nos ta haña contesta di Hulanda of nos ta haña contesta di mercado local financiero, pero en todo caso como Gobierno responsabel nos a traha un plan A y B y e responsabilidad cu nos ta carga ta pa percura cu Gobierno por cubri su gastonan di Gobierno y di sector priva. Tin hopi comerciante ta depende di loonsubsidie, di e sosten di Gobierno pa nan tambe por cubri nan gastonan. Esaki ta un luz na horizonte cu cosnan ta mehorando pa Aruba. Gobierno su meta ta pa tin un maneho responsabel”, Prome Minister Evelyn Wever-Croes a duna di conoce.


text:
SVb ta Adapta su Servicio di Notifica AO
Relaciona cu prevencion di COVID-19.
Banco di Seguro Social di Aruba SVb ta forma parti di e plataforma pa hunto combati e virus cu poco poco ta yegando mas cerca di nos. Profesionalnan di Salud a emiti varios mensahe y un di nan ta cu e virus COVID-19/CoronaVirus lo yega Aruba tambe. En bista di esaki SVb ta participa algun cambio den e procedura pa notifica AO.
Na momento cu un trahado ta desea di notifica AO pa motibo di tin problema pa hala rosea, a biaha y tabata durante di ultimo 14 dia pafo di Aruba of tabata tin contacto cu un pashent diagnostica cu Coronavirus, e mester na prome luga yama su dokter di cas.
Despues di yama e dokter di cas mester notifica AO na SVb telefonicamente y NO na nos servicio online.
Trahadonan di sector priva mester notifica AO telefonicamente na e “Callcenter” di SVb na telefon 527-2782 di 7:00 AM – 12:00 PM y di 1:00 PM – 4:00 PM y NO online.
Trahadonan di sector publico mester tuma contacto cu SVb su Departamento di Administracion Medico despues di 9:30 di mainta na telefon 527-2744.
Trahadonan di sector publico mester notifica AO telefonicamente na e “Callcenter” di SVb na telefon 527-2782 di 7:00 AM – 12:00 PM y di 1:00 PM – 4:00 PM. No por notifica AO pa e condicion di salud aki via di e webportaal.
Ta importante pa tene na cuenta cu si ta bay notifica AO pa otro motibonan cu no ta esunnan ariba menciona, e procedura di notifica AO no ta cambia pa ningun di dos sector.
SVb ta urgi henter nos comunidad pa tene na cuenta tur e consehonan pa mantene hygiena personal. Esakinan ta inclui: tosa den napkin of den elleboog, y tira napkin afo di biaha; tapa bo nister; laba man y pols frecuentemente cu awa y habon durante di 20 seconde, hand sanitizer ta un alternativa; mantene distancia di hende cu ta tosa na 1 meter of mas; no mishi cu wowo, nanishi of boca.
Lucha contra e transmission di virusnan, e ta cuminsa na abo!


text:
Inversion den mas conocemento pa nos docentenan ta beneficia nos studiantenan
Articulo original cortesia di masnoticia.com
E Nationaal Onderwijs Congres Aruba a wordo organisa Online e aña aki pero manera semper cu e mesun inspiracion, motivacion, tools valioso pa docente, interaccion y teambuilding pa tur den kleuter, basis y middelbaar onderwijs cu ta desea di sigui desaroya.
Ta asina cu na 2018, e directora saliente di SKOA sra. Josette Daal a start cu e iniciativa akinan caminda cu SKOA hunto cu Raad van Toezicht a pone e prome piedra pa un cambio den enseñansa pa scolnan di SKOA pa duna bek na docentenan e conocemento cu por bay traspasa over na nos studiantenan. Na 2018 hunto cu Rolf Groep di Hulanda, SKOA y Raad van Toezicht cu sra. Daal na cabes e tempo ey a bini hunto y lansa esaki cual pa Aruba tabata un trend. Pasobra normalmente bo ta haya cursonan den pasado cu a wordo duna sea door di Directie Onderwijs, of Minister di Enseñansa pero esaki tog tabata algo totalmente diferente camind ta huur Renaissance y na cada area ta wordo parti cu diferente curso cada pasa 45 minuut pa docentenan. Esaki a wordo haci dos aña largo den e ‘normal bieuw’ anto e aña akinan e programa mester a wordo totalmente reconfigura.
“E caminda aki cu SKOA a tuma na 2018, pa nos e ta e caminda di bay si nos kier mira cu nos lo bay ta sostenibel den enseñansa pa cu nos scolnan”, segun Anuesca Baly, directora di SKOA.
Na 2018 a cuminsa cu un dia cual tabata e congreso, cu full e siman largo diferente cursonan pa docente, e aña akinan tin e mesun idea pero tur cos ta digital. Door di e pandemia naturalmente bo no por bini cu un grupo grandi hunto, dus SKOA a organisa esaki e biaha aki na e scolnan mes. SKOA a pone 18 scol disponibel caminda cu tur empleado di kleuter te cu voorgezet por a escohe diferente curso. Den bario di Oranjestad por ehempel tin tres caminda cu tin grupo ta sinta den diferente klas pa sigui e workshops for di 8’or di mainta te cu 12.30 di merdia, cada 45 minuut.
E interes ta hopi grandi y docentenan ta hopi motiva segun SKOA pasobra e temanan cu a wordo escohi hunto cu partner Rolf Groep. Temanan cu no solamente ta brinda mas conocemento, pero tambe mirando e situacion di COVID19, tin curso ta cubri e parti di con bo ta bay trata cu e situacion den bo klas, con bo ta uza ipad den klas, importancia di klas cultuur, con bo ta bay maneha e studiante den klas cu a experiencia situacion fastioso pa motibo di COVID19.
“Pasobra nos tur den un manera of otro ta bao di un stress, dus tin diferente curso na con pa trata cu esey”, segun sra. Baly. Tin Reken Onderwijs, Taal Onderwijs y mas pa cada nivel. E congreso a inicia awe 27 di October y e resto di siman lo tin cursonan andando parti merdia unda docentenan por bay Online riba SKOA Academy y sigui e cursonan cu nan ta desea.
Tin diferente curso cu lo ta obtenibel pa henter aña largo, docentenan por log in via email adress di SKOA pa e diferente cursonan, webinar, e-learning y mas curso pa atende. SKOA ta di pensamento cu un inversion den conocemento di docente ta saca probecho pa nos muchanan den pais Aruba cual ta hopi importante.
Docentenan no ta haya certificado pa esaki pero segun SKOA den e mesun rosea akinan cu ta uzando SKOA Academy, ora nan atende un curso esaki ta wordo nota den nan file cu ta bira parti di nan CV.
SKOA a trece dilanti cu pa aña tur docente mester por a sigui minimo 3 curso pasobra esaki ta e parti cu bo ta inverti den bo mes como docente. “Un docente cu ta inverti den su mes ta inverti den nos scolnan cu nos muchanan. Esey ta e parti caminda cu e ta wordo registra den file di docentenan cu nan a sigui tal curso, y por mira esunnan cu no a haci nada nos ta pusha nan den un manera pa nan por participa”, sra. Baly ta splica.
E ta henter un aña largo cu e cursonan aki ta obtenibel pa docente, bo tin 10 luna di scol den un aña y tres oportunidad caminda bo por sigui un curso pa enrikece bo mes como docente.
Pa mas fotos y impresionan bishita nos Facebook Event Page.


text:
ORANJESTAD – Gobièrnu arubano ta preokupá pa demanda nobo di kreditor riba e kompania di estado di zeta venesolano PdVSA, pasobra esakinan por afektá e refineria na e isla tambe.
E kompania di zeta merikano ConocoPhillips enbano a trata di pone beslag riba e tankinan di warda zeta di e refineria arubano, manera nan a hasi na Boneiru i Kòrsou. I despues riba e kontenido di e tankinan tambe.
“Wes a logra para esaki, pero esaki no ke men ku otro entidat tampoko no ta bai trata di ponee demanda. E bia aki nos a skapa”, segun promé minister arubano Evelyn Wever-Croes ayera.
Pero awe e situashon a kambia: Citgo Aruba ta den korte awor bringando Conoco Phillips cu tòg a disidí di pone beslag riba dos barku di krudo biniendo Aruba.
Plan di emergensia
Promé minister a pidi e refineria-doño pa bini ku un plan di emergensia. E refineria ta di e kompania di estado Refineria di Aruba i esaki ta hür e refineria ku Citgo Aruba. Esaki ta kai bou di e PDV-holding di PdVSA. Tambe e promé minister a pidi pa bini ku un suministradó alternativo di kombustibel ku no ta karu.
E situashon na Aruba ta diferente for di esun na Kòrsou i Boneiru, komo ku e refinerianan ei ta kai direktamente bou di PdVSA. Citgo Aruba, ounke e ta kai bou di e PDV-holding establesé na Estádos Unídos, ta un kompania lokal.
Rusia
Un kreditor eventualmente por purba di pone beslag riba akshon ku PDV-holding tin den Citgo Aruba. Pero un gran parti di esaki ta den man ruso kaba, segun promé minister Wever-Croes. Un wes mas aleu por disidí di pone beslag riba un karga di kombustibel di Citgo na kaminda pa Aruba, el a bisa ayera. Netamente esei a pasa awe.


text:
Jason su reaccion ora a puntre si e tin handgranaat: “Si mi tawata tin e masha rato...
ORANJESTAD - Dialuna anochi despues di un persecusion largo ariba lama door di un conoci di polis yama Jason, esaki a bin termina na e beach di Zeewijk.Despues di...
Chauffeur s bira malo tras di stuur a boks contra un Van
Ser'i Teishi: Dialuna den careda di 7'or y mey di mainta, presencia di polis y ambulance a wordo pidi riba Green Corridor/ Ser'i Teishi, pa un chauffeur cu lo...
Persecucion riba lama pa algun ‘waverunner’ coriendo “pa loco”
Dialuna atardi, tabatin un persecucion tanto riba tera como lama pa un of mas waverunner cu tabata core pa loco of cu a wordo tuma sin permiso. E operativa a...
Stichting Parkietenbos ta pidi atencion urgente: Cachonan riba caya ta ataka habitantenan di bario
Cu hopi tristeza nos por a tuma nota di e noticia cu den nos bario di Simeon Antonio recientemente 7 cacho a ataka un mucha di 5 aña coriendo...
Un persona herida den accidente na Bubali
BUBALI - Diabierna atardi den careda di 5'or polis y ambulance a bay e crusada na altura di Bubali Comercial Center, pa un accidente fi trafico.Segun nos a compronde...
Fiscal a exigi 3 aña di prison pa Jayson Margarita pa a abusa di un mucha menor...
ORANJESTAD – Awe mainta Corte di Husticia a trata e caso penal cu Ministerio Publico a cuminsa contra Jayson Margarita (39) di Curacao biba na Aruba. Aruba Native por a...
Dama a pega soña tras di stuur y cay cu su auto den greppel na Hato
Hato - Diabierna mainta pasa di 10'or polis y ambulance a bay altura di Elmar na Hato, unda cu un Nissan March a cay den greppel.Na yegada di polis...
Rudy Carti (64) sentencia cu un aña di castigo di prison y tambe 4 aña no por...
Rudy Carti a wordo acusa di mishimento y violacion di 8 dama. Fiscal a exigi pa mishimento y violacion di 8 dama, 5 aña di prison y prohibicion di...
Dos persona herida den accidente serio ariba crusada conoci den Emmastraat cu Rudolf Arendsstraat
Emmastraat/ Rudolf Arendsstraat - Diahuebs atardi den careda di 5'or polis a bay pura e crusada conoci pa accidente cu ta Emmastraat cu Rudolf Arendsstraat. Ariba dicho crusada un...
Wilson Ibarra Ortega (57) a fayece coriendo bicicleta den mondi na Calabas
Calabas - Diaranson yegando 7'or alarma a wordo bati na polis, unda cu ta pidi pa ambulance cu urgencia na Calabas. E cabayero lo tawata cu mas persona. For di...
Accidente pa falta di preferencia den centro di Playa
Dialuna anochi den careda di 9'or polis a bay ariba e crusada di Oudeschoolstraat cu Middenweg o sea patra di ex Bon Bini Bazaar, pa un accidente di trafico.Por...
Accidente entre dos brommer a laga un motociclista seriamente herida atras
Caya Punta Brabo - Diadomingo atardi den careda di 5:50 informacion a drenta cu tin un accidente serio altura di Hospitaal. Na yegada di polis nan ta topa cu e...
Dos persona herida den accidente di trafico na Pos Abou
Pos Abou - Diabierna merdia pa atardi informacion a drenta di un accidente serio ariba e caminda di Bushiri pa Pos Abou y lo tin hende pega den e...
Accidente serio entre pick up y ready mix truck
Piedra Plat - Diahuebs anochi den careda 7'or polis y ambulance a bay altura di Bright Bakery unda un accidente serio a sosode. Esaki tawata entre un pick up...
Accidente entre V-car cu taxi
J.E. Irausquin Blvd - Diahuebs merdia den careda di 1'or polis y ambulance a bay dilanti Riu Hotel, unda a sosode un boksmento cu hende herida.Na yegada di polis...
Dos persona hoben a comete un atraco riba Brazil Food Center
Diaranson den careda di 12'or y mey di merdia, presencia di polis a wordo pidi cu urgencia na Brazil Food Center, caminda un rato prome a sosode un atraco.Mesora...
Mucha herida den accidente na Tanki Leendert
Polis activo riba caya a ser pidi pa presenta na altura di Citgo na Tanki Leendert pa un accidente. Tabata den careda di 6:40 di atardi ora e accidente...
Dos persona indocumenta haya den Nissan March cu a Hit&Run un rato prome
Emanstraat - Diadomingo anochi den careda di 9:30 polis a wordo informa di un caso di hit&run tambe yama den terminoligia di polis doorrijder. Esaki lo a sosode na...
Auto a drenta mondi na mondi, un persona a resulta herida
Tanki Leendert - Diadomingo anochi informacion a drenta cu auto a drenta mondi na Tanki Leendert y cu tin hende herida.Mesora polisnan a bay pa e sitio, unda cu...
Homber adicto a agredi dama den cas conoci na shiribana
Diasabra den careda di 2’:30 marduga e conoci di “koki” Kock hoben adicto a drenta un cas na Shiribana start un pelea cu e dama cu ta biba den...


text:
KRALENDIJK – Na diferente momentu mi ta tende hende komentá aki aya i spesialmente piskadónan tin hopi kerensia manera nan ta bisa. Tin sierto kos ku nan a lanta kuné, loke nan a tende di esnan di pasado, i ta kere firme den nan. Mi ta kompartí algu ku algun hòmber di laman a menshoná.
“No kambia nòmber di un boto. Nos grandinan a bisa si bo hasi esaki ayó boto. Algu malu ta sosodé kuné. Otro kos, si un piskadó bisabo ban piska i e otro piskadó bisa dudá, bo ta kere nos ta pega piska? No bai piska e dia ei mas, pasobra ya tin un duda i lo no pega piska e riba e dia.
Hopi kos ta dependé di e ser humano. Si e kere den e kos e ta bai bon. Si e no ta keré, ta bai manera e ta papia. Eksperensia di esnan ku a pasa gran parti di bida ta konta.


text:
KRALENDIJK – Resientemente e konosido suidadano George Thodé, bon konosí pa ‘Kultura’ a papia tokante diferente situashon na Boneiru. Entre otro el a papia tokante Lac. Lac ta un sitio hopi plat i fásilmente laman por subié di un banda baha di otro banda. Kultura: ”Tin un problema notabel ku Lac. Ta trata di un isla. Hopi aña pasa Lac tabata un isla. Segun tempu ta bai el a yena ku santu i a bira parti di Boneiru. Esaki a sosodé debí na mal tempu, esta orkannan ku a pasa kisas riba Boneiru òf hopi serka, a pone ku e área di Lac a yena ku santu i a bira un isla pega na Boneiru. Di e forma aki no mester usa por ehèmpel un boto pa yega na boka di Lac, loke ántes tabata e kaso. Mester tene kuenta ku nivel di laman a kuminsá subi. Momentu di mal tempu e awa ta kana drenta Lac kana bai direkshon di Chaparal. Mester tene kuenta ku e entrada pa Lac por sera i esnan paden no por bai pafó. Tin hopi kombersashon na Kòrsou debí ku diferente sitio, awa ta subi i yena e área.
LAMAN POR LABA LOKE TIN KONSTRUÍ NA SOROBON
Sorobon ta fásil pa laman tape. Un dia esaki ta sosodé. Porta den futuro tin ku drenta e área di Sorobon for di parti pabou, esta den e área di Rancho di Dòi. Kaminda tin e lugánan di windsurf, si un ola grandi bin e ta pasa bai te den e saliña pabou di Rancho di Dòi. Ta bon pa tene kuenta momentu ku awa yena i yega den e área di El Gran Chaparal. Si esei sosodé, sa ku mester kuminsá prepará. Ta kos ferfelu ta na kaminda. E paraiso rònt di Sorobon ta bai disparsé. Kualke mal tempu ku pasa den bisindario di Boneiru, e ta destruí e área. Ántes laman tabata manda kantidat di baranka na kosta sùit. Hopi di e piedranan aki pa konstruí entre otro kura di Hotel Bonaire i kuránan di kas i mas. Mester ta alerta pa momentu ku un situashon asina presentá, nos no lamentá,”Kultura a bisa. Si un hende bai Lac òf Sorobon, i ta sinti algu straño mihó bandoná e sitio. No bai e sitionan aki pasobra laman por subi 30 pa 40 meter sin avisá. Kos fastioso por pasa na Boneiru e añanan binidero. Na Hulanda ya a trata e tópiko aki for di 2005. Rònt mundu ta na altura ku nivel di awa ta sigui subi.
No ta pa spanta niun hende mi ta menshoná esakinan. Simplemente pa e hende ta konsiente,”Kultura a bisa.


text:
Fundacion Telefon Pa Hubentud Aruba
A lansa e liña di telefon Arubano di ayudo pa hubentud, TELEFON PA HUBENTUD ARUBA, dia 20 di november 1999, como un instancia caritativo independiente, cu e number distingui ‘131’ y e logo, dirigi riba mucha y hoben di 8 pa 24 aña y cu ta duna su servicio di 14:00 pa 18:00, 365 dia pa aña.
E plan pa un liña di telefon di ayudo tabata t’ey caba pa algun tempo, tanto den organisacion priva, como den e maneho di Minister di Asunto Social.
Na 1999 un grupo chikito a bin hunto y a dicidi pa ehecuta e proyecto pa bin cu Telefon pa Hubentud, basa riba informacion acumula, specialmente for di e Liñanan di Ayudo pa Hubentud di Hulanda, cu ya tabata existi pa mas di 20 aña caba y e Liña di Ayudo Corsou, cu tambe tabata existi caba na e momento ey. E gran diferencia entre e Liñanan di Ayudo aki den Reino Hulandes tabata, cu Telefon pa Hubentud a cuminsa cu e experimento di inclui hoben adulto (teenagers) den e grupo di mentor boluntario. Un experimento cu a resulta di tabata uno exitoso.
Telefon pa Hubentud ta reconoci riba plataforma nacional y internacional. Pa cuminsa a ricibi un subsidio di ‘Juliana WelzijnFonds’ y ‘Kinder en Jeugd Postzegel Fonds’, tur dos organisacion ta estableci na Hulanda. Desde 2004 Telefon pa Hubentud ta miembro tambe di ‘Child Helpline International’. Telefon pa Hubentud tin un protocol di cooperacion firma cu Ministerio di Telecomunicacion, Educacion y Asunto Social di Aruba. Desde november 2002, e mucha por yama ‘131’ gratis. Ademas di uza e servicio di telefon pa contact Telefon pa Hubentud, e mucha y e hoben tambe por e-mail of ‘chat’ cu nos riba nos APP mobil 131.
Telefon pa Hubentud ta un forma facil pa duna asistencia na hoben, cu na un momento particular ta experencia problema. Dependiendo di e contenido di un combersacion, e servicio di Telefon pa Hubentud, por tin e siguiente funcionnan:
- Prevencion primario: preveni problema dunando sosten na esun cu a yama pa atende cu su
- Prevencion secundario: reconoce un problema menasante y sostene esun cu ta yama pa yuda haya un solucion.
- Prevencion di tercero: preveni cu esun cu ta yama sigui experencia resultado negativo di un problema. Hopi biaha esaki ta resulta den referencia na un ayudo specialisa.
Ta mas cu claro cu e telefon, e-mail y chat aki, ta e manera cu e mucha por pidi ayudo directamente, mientras ningun otro instancia di proteccion di mucha ta accesibel pa nan. Fuera di telefon, e-mail y conseho via chat, Telefon pa Hubentud, tin tambe un ‘funcion di indicado’, encuanto e factornan cu ta causante di e problema cu tin scondi tras di e problema social di e mucha y e hoben. Alabes pa desaroya y stimula proyecto y programa cu ta dirigi na preveni y atende cu e problemanan aki. Pa funcion di e indicado y e polisa aki, Telefon pa Hubentud, ta mantene como su grupo meta: Sociedad completo.
Telefon pa Hubentud ta un organisacion caritativo y e unico dos personanan cu ta ricibi un salario ta e Director y un trahado psicosocial. Nos Fundacion ta depende di e fondonan cu ta ricibi di donacion y un suma chikito di subsidio for di Gobierno. Pa por ehecuta e proyectonan cu ta planea, Telefon pa Hubentud, semper ta en busca di sponsor.
Proyecto
Nos personal ta bishita scol rond Aruba pa duna presentacion tocante e trabou di Telefon pa Hubentud, ta ricibi invitacion pa organisa tayer, lectura y ta traha proyecto tocante e topiconan manera termento, divorcio, sexualidad y otro topiconan mas. E personal tambe ta duna tayer na docente y lider di cuido di mucha y otro profesionalnan tocante e topiconan cu ta regarda problema cu e mucha/hoben ta topa cu ne den su bida diario. Telefon pa Hubentud ta produci un variedad di relato, pamfleta y documento informativo, poster y paki di informacion general, diseña pa lanta e conscientisacion di e problemanan specifico y cu ta encera conseho con pa atende cu nan. Telefon pa Hubentud no ta djis scucha e muchanan – nos ta duna nan tambe un bos door di campaña tocante di topico importante cu ta afecta nan bienestar y nan derechonan.
Riba 20 di november, Dia Internacional di Derecho di Mucha, Telefon pa Hubentud semper ta presenta un proyecto nobo cu e topico, cual ta selecta a base di e yamadanan telefonico, e-mail y combersacion via chat, cu nos ta haya di mucha y hoben. Nos prome proyecto tabata ‘Termento’, pasobra asina hopi mucha a papia di esaki. Ataca e problema di termento a bira un parti central di e trabou di Telefon pa Hubentud. Den un afan pa promove e plannan contra termento cu realmente ta funciona, a lansa un campaña grandi na 2000 pa expande e bon comportacion na scol. Telefon pa Hubentud a produci foyeto di instruccion pa maestro, alumno y mayor, poster y informacion di cifra real. Despues cu a duna diferente charla na scol, mayoria di nan a incorpora e topico aki den nan les social. Na 2014, Telefon pa Hubentud, a bolbe lansa un proyecto contra termento yama, ‘Prevencion di Termento na Scol’. Divorcio, derecho di mucha, habilidad di comunicacion, sexualidad, codigo di conducta den deporte, proteccion online y no violencia, tabata otro topiconan cu Telefon pa Hubentud a presenta como proyecto.
Nos Mision
Nos mentornan ta dirigi riba capacitacion di e mucha y e hoben – cu informacion, cu escogencia y cu sosten emocional; pa nan haya confiansa den nan mes y pa sigura nan cu nan no ta nan so. Telefon pa Hubentud ta efectivo pasobra mucha y hoben sa cu ‘131’ ta di nan. E mucha no mester pidi permiso di un mayor prome cu e yama. Tampoco no tin lista di espera, e telefon ta duna nan e privacidad y e escogencia di con largo nan kier papia. Nan ta den control y nos ta kere cu ta p’esey asina hopi hende hoben ta yama nos tur dia.
E mentornan di Telefon pa Hubentud ta curasha e mucha pa comparti su problema cu un adulto cu e ta confia. Pa mucha cu ta biba den un cas problematico, esaki no semper mester ta un mayor – e por ta un otro famia, un docente, un amigo di cas of un bisiña. Pero hopi biaha, despues di a papia cu un di nos mentornan, e hoben ta realisa cu e mayor no kier nada otro cu scucha su problemanan y yuda den soluciona esakinan.
Ta registra, tur yamada telefonico, e-mail y combersacion di chat cu ta anonimo.
Staf
E staf ta consisti di un Director y un trahado social, cu ta esunnan cu ta encarga cu dunamento di charla, tayer, proyecto y tambe nan ta representante di Telefon pa Hubentud. E Staf ta disponibel durante oranan di oficina.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa Bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Hato – Diamars anochi polis a wordo informa cu un auto a cay den greppel, na altura di e bar restaurant Chines.
Pero e momento ey, no tawata tin informacion si tin heridos si of no.
Segun nos a compronde tawata cu e dama chauffeur, tawata bayendo direccion pariba. E lo a bay pasa auto y momento cu e drenta bek a perde control y bay cay den e greppel.
E dama tawata mustra ok, solamente cu e lo a hay algo di sla, momento cu durante e impacto e airbag a sali y lo a dal e.
Ambulance cu a presenta a trata e dama na e sitio.


text:
Ursell Mikhail Arends, naci 29 di Augustus 1980, casa cu sra. Tamarah Arends Croes, tata di dos yiu teenager, Ayden y Avah Arends. Ursell a bay scol basico na Oranjestad, Mon Plaisir School y scol secundario Mon Plaisir College. Despues Ursell di a obtene su general arts and science (AA degree), Ursell a sigui studia y a gradua den International Business Management for di St. Clair College na Windsor Ontario Canada, na 2005.
Como hoben, gran parti di Ursell Arends su hubentud a wordo disfruta den bario di Santa Cruz. Desde su infancia el a gusta deporte y a practica e deportenan di futbol y bowling. E consistencia y disciplina di deporte a fungi como e fundeshi pa su desaroyo. Den e deporte di bolwing, Ursell a representa Aruba den exterior na varios ocasion. E tabata tin e honor tambe di forma parti di e bestuur di Arubaanse Voetbal Bond (AVB) for di 2011 te cu 2015 como miembro di directiva, tesorero y tambe como e Team Manager di nos seleccion nacional.
Ursell ta considera su mes un “young professional” na curason. El a labora den e ramo turistico pa mas di 15 aña. Como un young professional, su carera profesional a cuminsa na La Quinta Beach Resort como Human Resources Manager for di 2006 te cu 2015. Na 2015 mi a wordo nombra como Operations Director di La Quinta Beach Resort cual funcion el a eherece te ora cu el a huramenta como parlamentario na July 2021. Durante e trayectoria como professional den sector di turismo, Ursell a sirbi tambe como presidente di Aruba Timeshare Association (ATSA) for di aña 2016 te cu 2018.
Entrada den Politica:
RAIZ a wordo lanta na 2017 pa hobennan Arubiano cu kier a cuminsa cu un movecion politico y tabata sa di scucha, atende y cumpli cu necesidadnan y deseonan di e pueblo. Den su participacion na eleccion dia 25 di Juni 2021, Sr. Arends a logra un total di 1939 voto di confiansa, un alegria y honor enorme pa por representa e bos di e personanan aki y ademas sirbi pueblo completo dignamente.
“Mi vision ta pa hiba e pueblo na un miho porvenir y establece oportunidadnan nobo pa nos futuro generacionnan por gosa di dje. Mi ta kere fervientemente den e mision pa crece nos plataforma progresivo y establece solucionnan duradero pa nos Aruba”.
Tin cambio fundamental cu ta necesario. Manera reforma gubernamental, solucion pa desperdicio solidio y likido, desaroyo sostenibel conhunto cu derecho di naturalesa. Tambe ta necesario por ehempel pa tin vivienda adecuado y pagabel pa nos adultonan mayor cu tin mas necesidad, trece diversificacion stabil di empleo cual ta sirbi como e pilar di famia, y tambe brinda siguridad pa nos hendenan.
“Mi mensahe semper lo keda uno di speransa y optimismo; nos kier keda leu di politica toxico y anticua. E proposicion ta pa apodera nos isla su hendenan y tuma bek e rienda di nos pais.
Si nos pueblo uni hunto y lucha hunto, nos lo por crea un miho Aruba. Nos agenda comun lo mester kibra tur barera. Mi ta enfatisa cu nos tur mester usa nos consenshi y coopera hunto pa por logra nos metanan comun den sociedad
Nos tur mester di otro, no ta importa cual partido politico bo ta sostene, no ta importa di unda bo ta bin, no ta importa ken bo ta stima y no ta importa bo color di cuero, religion of status social. Pasobra ningun hende por biba nan so, Aruba Mester Di Nos Tur!


text:
BOCHINCHA CONTAINER YARD TA JOIN E MOVISHON PA STIMULA COMUNIDAD REGISTRA Y VACUNA!
“Durante ful e luna di April, Bochincha Container Yard lo stimula y incentiva tur cliente y comunidad den su totalidad pa registra y tuma e vacuna contra Corona Virus”.
Mirando cu Aruba den su gran mayoria ta cumpliendo cu e reglanan introduci pa DVG, inclui e negoshinan cu ta haci nan maximo pa yuda controla y sigui mantene na tur e protocolnan exihi.
Bochincha Container Yard a dicidi di sigui stimula, y introduci un campaña pa join tur cu ta incentivando nos comunidad pa registra y vacuna!
CAMPAÑA DURANTE APRIL
Ariba tur Diamars y Diahuebs durante henter e luna di April, cada un di e restaurantnan y negoshinan cu ta forma parti di BCY lo ta otorgando un 15 porciento di discuento na tur persona cu por comproba cu nan a tuma nan prome shot di vacuna of cu ta registra durante e dos dianan aki di siman, durante henter luna di April, via e Aruba Health App of website di DVG for di location di BCY.
Adicionalmente na e 15 porciento aki di descuento, Bochincha Container Yard lo contribui, den nomber di su clientela, cu 5 porciento di e factura total di cada cliente, durante e dianan aki di April.
Esaki cu proposito pa yuda un fundacion social cu tin como meta pa yuda esnan den mas necesidad durante e pandemia aki. A escohe pa contribui na e organisacion YMCA pa asina por sigui brinda nan servicio di Trai Merdia cu yama Y'Care. Eorganisacion aki ta percura pa alimentacion na esnan den mas necesidad na Aruba.
Bochincha Container Yard, consitiendo di Crosta Pizza, El Taco, BS Grill, Masago Sushi, Sultan Restaurant & Cafe, Bacchus Wine Lounge, Sizzles, El Parche de la 13, JJ’s Cigar shop, Horse Bay Barber and Tattoo Shack, Juwi Souvenir Shop y Bochincha Bar ta compromete di continuamente cumpli cu e protocolnan di DVG y ta spera cu comunidad por sigui registra pa por vacuna lo mas antes posibe.
Esaki pa asina hunto nos por yuda combati Covid-19. Mas nos uni pa e mesun proposito aki mas liher nos por bolbe na e normalidad nobo cu tanto nos comunidad y comerciante nan ta anhela pe.
Cu esaki nos kier gradici un biaha mas cada un instancia cu ta haci e controlnan necesario, muy en particular esnan di Task Force Covid y tambe cuerpo policial y funcionarionan di DVG, kende cada biaha cu a bishita Bochincha a duna elogio pa e forma cu ta implementa e regla y protocolnan.
BCY ta habri tur dia di siman for desde 4or di atardi y ta yama henter Aruba Bon Bini pa disfruta di un dushi plato di cuminda for di un di nos 8 restaurantnan den un ambiente unico Y den aire liber.
Keda na altura di Bochincha Entertainment via facebook, sigui e pagina pa ricibi informacion di specials, actividadnan etc.
Pa informacion of reservacion por contact BCY ariba 736-0808.


text:
Subsidio di Salario – September 2020
Entrante 22 di september te cu 27 di september por aplica pa subsidio di salario pa luna di september, 2020
SVb ta anuncia cu e periodo pa aplicacion pa subsidio di salario pa luna di september ta habri desde diamars, dia 22 di september, 2020 pa 8‘or di mainta. Tur dunado di trabou cu ta bin na remarke pa aplica pa subsidio di salario a ricibi un notificacion di SVb.
Ultimo dia pa aplica pa subsidio di salario pa luna di september ta 27 di september, 2020, fin di dia (11:59 PM).
Tur rekisito pa subsidio di salario a keda mescos pa luna di september:
- E compania a wordo afecta den un forma negativo pa motibo di COVID-19;
- E compania tin un perdida di entrada premira di por lo menos 25% den e luna di e subsidio;
- E compania no ta permiti pa retira empleado pa motibonan socio-economico;
- E compania ta paga e empleado minimal 60% di su salario;
- E compania y tur empleado ta registra na SVb riba 15 di maart 2020;
- E compania ta registra na Departamento di Impuesto y tin un persoonsnummer;
- E compania ta cumpli cu pago di impuesto y primanan social di e luna corespondiente cu a aplica pa subsidio;
- E compania mester aplica pa e subsidio;
- E compania a cumbini cu tur trahado un reduccion di arbeidsomvang cu por varia entre 0% te cu maximal 40%.
SVb ta recorda tur dunado di trabou cu pa aplica pa subsidio di salario pa luna di september e dunado di trabou mester a cumpli cu e pago di tur prima y seguro social pa luna di mei, juni, juli y augustus. SVb ta referi aki na e primanan di AZV, AOV/AWW, pensioen general di trahado y ZV/OV. Ta e deber di e dunado di trabou pa paga e primanan aki.
SVb un biaha mas ta pidi tur dunado di trabou pa tuma nan tempo y lesa e notificacion, y especialmente e checklist, bon prome cu bay aplica pa evita cu ta entrega cos robes of incompleto. Despues di a entrega e aplicacion e dunado di trabou no por haci cambio mas.
Pago di subsidio di salario pa luna di september di parti di SVb pa e dunado di trabou ta wordo ehecuta diariamente segun cu e aplicacion di e compania keda aproba. Dunado di trabou ta responsabel pa verifica cu su cuenta di banco ta corectamente registra na SVb.
Pa facilita e proceso di aplicacion y contesta pregunta di dunado di trabou y trahado relaciona cu e programa di Subsidio di Salario por tuma contacto cu e Service Center via mail na loonsubsidie@svbaruba.org. Tambe por subi ariba e pagina di SVb www.svbaruba.org y bay na e topico Subsidio di Salario (na Doño di Trabou).


text:
Ajera diaranson a jega Aruba e equipo profecional di Colombia Deportivo Pereira y kendenan lo enfrenta awe diahueps Sv Britannia reforsa. Deportivo Pereira cu ta consisti di hungadornan di U-21 reforsa cu algun hungador cu ta milita den nan divicion maximo y Deportivo Pereira lo hospeda na Tropicana Resort. E wega di awe nochi lo tuma lugar den Stadion Guillermo P. Trinidad y lo cuminsa pa exactamente 8’or di anochi y Deportivo Pereira lo topa cara cara cu Sv Dakota diasabra anochi.
E team di Deportivo Pereira ta consisti di hungadornan manera; John Candamil, Juan Garcia, Sebastian Gonzalez, Alvaro Melendez, Cristian Rojo, Dennis Izquierdo, Edgar Saldarriaga, Esteban Lopera, Esteban Mejia, Steven Restrepo, Jhon Acosta, Juan Camilo Martinez, Juan Diego Florez, Juan Diego Grisales, Kevin Ortiz, Santiago jramillo, Wiliam Castro, Adrian Camacho y Nicolas Ramirez Martinez. E director technico ta Nerney Duque Sanchez kende ta un entrenador cu un exprencia grandi den Sur-America. E tribuna banda pariba esta e tribuna mas grandi sin dak ta reserva especialmente pa e hincha Colombiana cu lo ta na masa grandi den stadion Guillermo P. Trinidad awe diahueps anochi pa apoya nan equipo di Colomiba esta Deportivo Pereira. E masa Colombiana lo bin bisti cu nan shirt di Colombia y cu un gran cantidad di bandera di Colombia. Tribuna banda pabou lo ta pa e fanaticanan di Aruba y especialmente pa e masa di Sv Britannia. Sv Britannia lo reforsa cu diferente hungadornan di otro team pa di e forma aki brinda un mihor espetaculo posibel. Hungadornan cu lo reforsa ta; Bruno Conceicao, Hugo Martina, Luis-Carlos Croes, Mairon Gutierrez, Sylvester Schwengle y kisa un mas. Un yamada ta bai na e fanaticada di e deporte Rey futbol pa bin apoya Sv Britannia Reforsa y Deportivo Pereira awe diahueps anochi den stadion Guillermo P. Trinidad. No ta tur ora nos tin e previlegio di wak un team profecional akinan na Aruba. Carchinan di entrada ta disponibel na Healthy Living Club na Pierdra Plat, Power FM tambe na Piedra Plat, Centro di Bario Dakota y portanan lo ta habri for di 5’or di atardi.


text:
E entusiasmo cu habitantenan ta ricibi nos ta grandi
Como ya ta un tradicion den temporada electoral, Partido MEP ta bishitando pueblo cu e intencion di cubri tur bario y tur cas di Aruba cu nos mensehe di cambio pa nos pais.
Candidatonan hunto cu nan sostenedornan, tur dia ta bishita casnan pidiendo e confiansa y sosten di voto pa Partido MEP goberna nos dushi Aruba.
Den fin di siman Lider di Partido MEP, sra Evelyn Wever-Croes hunto cu candidato y sostenedornan a drenta cu hopi entusiasmo den bario di Cashero y Zumbo na Santa Cruz. Un grupo grandi di campañadornan a forma un ambiente riba caminda pa asina Cashero y Zumbo y Santa Cruz henter sa cu MEP ta den bario. Y asina habitantenan a habri porta pa nos y a ricibi nos cu brasa habri.
Ciudadanonan di Santa Cruz tambe ta pidi pa un cambio. Mayoria ta expresa cu Aruba no ta e Aruba di antes mas unda cu por a biba trankil cu porta y bentana habri. Aruba mester un cambio completo riba e tereno di siguridad y criminalidad. MEP lo trece orden y respet bek.
Costo di bida halto ta un preocupacion tambe hopi grandi riba nos isla. No tin control di prijs riba productonan di necesidad den supermercadonan. MEP lo introduci mas producto den nos canasta basico pa alivia e situacion aki.
“MEP su compromiso cu Aruba ta pa pone e hende central atrobe. MEP ta e solucion pa trece cambio pa un miho economia y calidad di bida pa cada ciudadano. Hunto nos lo logra esaki. MEP lo ta drentando tur skina di Aruba cu nos mensahe di cambio”, Lider di MEP sra Evelyn Wever-Croes a expresa.
Sigui nos riba nos pagina di Facebook pa bo por keda informa di tur nos eventonan.


text:
WILLEMSTAD – Rignald Recordino, ta kla pa eksperenshá pa di dos bia e rekonosimentu ku e ta haña komo un berdadero maestro musikal, ora ku Metropole Orkest di Hulanda, presentá na Kòrsou. Algun aña pasá, Metropole Orkest a duna dos konsierto na honor di Rignald Recordino.
E konsiertonan a tuma luga na Concertgebouw na Amsterdam i de Doelen na Rotterdam. Vários kantante a presentá den e konsierto i kanta piesanan di Doble R, entre otro Karin Bloemen, Giovanca i Gibi Doran.
Dulce Koopman a papia ku Rignald Recordino riba e evento grandi aki
Metropole Orkest kompleto
Na Kòrsou e rekonosimentu pa Rignald Recordino ta bira posibel dor ku e organisashon di Curaçao North Sea Jazz Festival ta trese Metropole Orkest kompleto na Kòrsou pa duna tributo na Doble R. Gregory Elias ta ofresé públiko di Korsou e konsierto aki grátis. E interes pa e konsierto aki ta hopi grandi i tur e 10 mil karchinan ku Fundashon Bon Intenshon a parti gratis Aña di La Reina, a kaba den algun ora.
Pa ofrese tòg oportunidat na e grupo grandi ku no a hana karchi pa WTC, tin posibilidat pa wak e konsierto riba pantaya grandi riba Brionplein, na momentu ku e konsierto ta tuma luga na WTC. Doble R ta hopi agradesido na Gregory Elias pa trese e Orkesta grandi i renombra aki Korsou, pa realisá e tributo i ku komunidat di Kòrsou tambe por biba e momentu aki kuné.
600 komposishon
Doble R tin mas ku 600 komposishon riba su nòmber i el a konkistá un lugá prominente den e historia musikal na Korsou. Rignald Recordino ta e úniko persona na Kòrsou ku tin asina tantu komposishon riba su nòmber. Segun Rignald Recordino su prestashon musikal el a hasié pa e pueblo di Korsou. Ta pesei e ta hopi satisfecho ku Fundashon Bon Intenshon ta duna pueblo e oportunidat pa biba e tributo aki. “E tributo ta koronashon di mi trabou”, Recordino a bisa.
Outor Dulce Koopman


text:
WILLEMSTAD – Tantu Inspekshon di Salubridat komo minister Suzy Camelia-Römer di Salubridat, Medio Ambiente i Naturalesa ta pro legalisashon di cannabis pa uso médiko. E pregunta ta ta ken lo bai kultivá e cannabis na Kòrsou pa e produkshon di zeta THC. Kuradó di yerba Dinah Veeris ta un di e proménan ku ta interesá abiertamente den kultivashon di mariwana.
“Nos mester warda te dia e bira legal, pa asina nos por pone e paso ei”, Veeris ta bisa. “Pero promé ku esei mester studia tambe. Bo mester sa kiko bo ta planta: Cannabis Sativa, òf Ruderalis. Tin mas sorto. Bo no por djis kuminsá planta anto bende, bo mester prepará bon.
Kòntròl
THC, abreviashon di Tetrahydrocannabinol, ta un supstansha siko-aktivo: Bo por bira haltu di dje. “Un grupo di hende na Kòrsou ta adiktá na dje. Tin mucha tambe ku ta adiktá na mariwana. Nos mester kòrda esaki si i regulá bon e uso di cannabis pa metanan médiko”, Veeris ta bisa. “Ora bo bai kultiv’é i produsí e zeta, bo mester sa tambe kuantu THC ta bai aden. Mester tin bon kòntròl di esaki.”
‘Zeta THC ta masha efektivo’
Veeris ta boga pa koperashon ku gobièrnu i un kampaña di informashon pa públiko. “Cannabis medisinal mundialmente ta un tópiko. Ta trata di un mata masha bieu, e tabata eksistí for di tres mil aña promé ku Kristu. Zeta THC por ta masha efektivo den trato di enfermedat grave, pero hende mester haña bon instrukshon kon nan mester us’é.”
‘Tin sufisiente prueba sientífiko pa efektividat di cannabis’- minister Camelia-Römer
Minister Suzy Camelia-Römer di Salubridat ta bisa di ta habrí pa legalisashon di cannabis. “Den koalishon mi a plantia si mester permití cannabis pa metanan medisinal òf nò. Si tin sufisiente sosten polítiko, lo desaroyá un prosedura kaminda lo deskribí e produkto i ku lo konektá kondishon na dje.”
Kura tradishonal
E minister ta bisa ku e ta konvensé di e bentahanan di cannabis. “Meskos ku mi ta konvensé di e benefisio di kura tradishonal, di nos yerbanan. Tin sufisiente prueba sientífiko pa e efektividat di cannabis.”
Inspektor-general Jan Huurman di Inspekshon di Salubridat tambe ta rekonosé ku na Kòrsou tin indikashon pa uso di cannabis. “Entre otro mucha ku epilepsia por tin probecho di zeta di cannabis.


text:
“5 More minutes” version tropical te tema promocional di Krizs
Despues di a presenta entre otro “Abo” cu e aparicion special di François y “Pensa riba bo”, esaki ta bira su prome tema pa 2021. For di basta siman nan atras Krizs a drenta studio pa graba e popular tema “5 More minutes”, pero a duna’e un dimencion diferente tropicalizando esaki den un salsa contagioso.
Pa realiza esaki a ensambla tur e elemento nan pa esaki sona como tal y a yama entre otro e conocido Anuar van der Linden pa graba tur loke e tema aki mester den percussion pa duna’e mas peso y alavez e la haci e re-arreglo di e tema.
A percura pa arma un elenco di musico nan p’asina sigui re-enforza e tema pa cual a inclui Diego Henriquez (baho/bass), Jeanoir Koolman (guitara), Danny Koolman (piano), Dennis Savala (trompet y trombone), den e parti di coro Russow (Rousseau), a laga Nigel Dream haci e mescla y masterizacion.
Cu e elenco di talento musical aki a precura p’e tema hay un peso no solo local, pero sigur hopi internacional.
Mustrando un biaha mas cu den nos mesun cura e calidad musical tey banda di cualkier artista di e genero di Salsa.
A percura p’e tema aki haya su ‘video clip‘ y a delega esaki n’e talentoso Dani Cruz y entre otro Marlon Dubero, Natalie Manzanares (Creative Producer), Nayelle Arends, George Bislip y Francis Rodriguez (make up y hair stylist) y Diego (confeccionista).
Sin duda mester gradici cada un di nan pa nan contribucion n’e relizacion di e video, ademas mester inclui High Performance, Comedo Aruba (Matt), Urataca Center (Rigo), Beach and fFlips (DJ Kash), Lemonpeel (Juleika), AVC (Bryan) y Perfect Catch Yate (Oslin Henriques).
Cada un di nan a aporta cu awe por disfruta, skucha y mira, “5 More minutes” version tropical vocaliza pa Krizs.


text:
COMPORTACION DI DANGUI ODUBER SIMILAR NA SU EX–COLEGA Y PRIMO OTMAR ODUBER Y GOBIERNO ANTERIOR!
Minister Dangui Oduber a wordo gara cu “las manos en la masa” y pa trata na hustifica su decision ta actualisa comportacion arogante y dictatorial di su primo y ex-colega Otmar Oduber cu di su banda a practica "al pie de la letra" comportacion di Benny Sevinger y Mike Eman. Nos por corda ainda con sr. Sevinger den parlamento tabata zwaai cu un maandverband y sr. Eman cu a declara di a hinca Aruba den un debe astronomico cu orguyo. E comportacion maligno aki tabata posibel pa falta di un Parlamento cu nunca a eherce su funcion pa controla gobierno y exigi respet pa e organo mas halto di nos constitucion. E tipo di comportacion aki di cu “sky is the limit” a hinca nos den gara di e drie musketiers cu ta na caminda pa Aruba.
Sr. Dangui Oduber a tuma un decision ad hoc y a haya respaldo den Ministerraad pa hinca su hendenan cu tabata ta fungi como su coordinadornan/chaufernan den departamento di salubridad. Den su declaracion e ta duna di conoce cu e ta para 100% tras di su decision, pasobra di un dia pa otro mester a busca un solucion pa transporta patientnan di dialyse despues cu AZV a duna di conoce cu esaki no ta cay den e pakete di cuido di AZV. Minister Oduber den su desespero pa hustifica mas gasto, ta duna di conoce cu aki ta trata di personal cu ya caba ta den servicio na su bureau y pues lo no encera gastonan adicional pa presupuesto di Aruba. Tin placanan riba prespuesto disponibel pa ubica e personan aki na DVG pa nan trabou nobo cu nan ta bay eherce? Nan ta parti di e supletoire begroting cu recientemente Parlamento a trata? Kico Parlamento tin di bisa den esaki?
Es mas cu AZV a cubri e gasto aki, aunke no ta cay den e pakete no ta nada nobo. AZV sa cubri gastonan cu no tin nada di haber cu e pakete, manera investigacion riba e corupcion den HOH, cu e propio minister aki a laga haci riba cuenta di AZV toch? Pa colmo nunca a tende di e resultado.
Y alabes si a bay di acuerdo pa paga e ex-director, segun nos informacion ,mas di 300 mil florin pa e retira. Y ta berdad cu a pone esaki den un asina yama "non disclosure agreement " cu niun hende no mag di bisa nada? Esaki ta INTEGRO? Esaki nos ta yama "HUSH-MONEY y cu placa di pueblo. Unda transparencia a keda?
Na prome lugar AZV a tuma e decision pa corta den e servicio di transporte despues cu gobierno di Aruba a sucumbi, SIN protesta, pa e exigencia hulandes di reduci cu 5 miyon den e gasto di AZV. Minister Oduber tambe ta lubida di menciona cu AZV a yega na un acuerdo cu e compania priva cu tabata atende cu e transporte na un prijs reduci. Nos tin comprendi cu ya caba for di fin di juli tabata tin negosacionnan andando y cu pa memey di augustus tabata tin palabracion verbal pa sigui cu e servicio aki. Pues PROME cu 11 di september 2020, pero cu ta e minister a dicidi pa no acepta e acuerdo aki. E motibo lo ta pasobra ya caba a surgi e idea pa haci uso di e oportunidad pa por beneficia su hendenan cu un trabou di 5 aña como contractant, cu a wordo nombra den e reunion di ministerraad di dia 11 di september 2020?
Por comprende cu lo por a yena e vacio cu a ser ocaciona dor di e exigencia di Hulanda. Pero mirando e hecho cu AZV a yega na un acuerdo cu e compania concerni hamas por hustifica un nombracion di 5 persona pa 5 aña. "Otro perro con este hueso"!
Kico esaki nifica pa caha di gobierno? Un contractant no ta un ambtenaar, pues e tin un acuerdo limita pa algun aña te maximal 5 aña. Esey no ta un gasto innecesario y adicional?
Gobierno ta sclama cu no tin placa y p’esey mester a mantene e reduccion di salario/prima di trahadornan di gobierno pa 2021. Cu ki cara lo bay defende e maneho aki, mientras ta sigui cu derochamento di placa. UPP por sostene e decision pa no elimina e 12.5% cu ambtenaar lo mester sigui entrega na 2021, pero no por ta asina cu pa un no tin y pa otro si. No tin placa pa number di auto pa 2021, pero si tin placa pa nombracionan politico. Lo ta interesante pa sa cuanto hende en total a wordo nombra na DVG, pasobra banda di e chaufeurnan y e hefe di “ouderenzorg” na DVG parce cu tambe a nombra ruman di un conocido abogado cu ta asesora e minister,cu pa casualidad tabata traha pa primo y ex-colega Otmar Oduber tambe.
Aruba ta den un crisis financiero, social y economico cu ta rekeri cambionan fundamental den ehecucion di un plan di austeridad a base di integridad, transparencia y proridad, pero ta obvio cu esaki no ta conta pa e ministernan. Parce cu net prome cu Hulanda bay interveni a cuminsa ehecuta un Masterplan pa incorpora fanaticonan di partido den gobierno for di awor pa di e forma ey evita cu nan lo por wordo retira a base di e “afscheidsbeleid”. Ta cuanto di tipo di desicionnan ey no a ser tuma caba?
Aki ta trata di un otro decision ad hoc di ministerraad cu tin como unico intencion pa hinca amigonan di partido den departamento di gobierno. P’esey a bira tempo pa implementa e “klokkenluiderverordening” pa duna e pueblo e oportunidad pa por divulga actonan den gobernacion cu of no por mira luz di dia of ta empugna e reglanan di bon gobernacion.
Partido UPP
Booshi Wever
27 november 2020


text:
INCINERADOR CHIKITO E PANDORABOX STATE OF THE ART
Net prome cu elecion parce cu kier pone e famoso incinerator na Parkietenbos “hals over kop” den funcion, cu desde 2018 ta para pasobra el a bin sin dryer. Serlimar a hay’e ta paga pa e dryer, mientras e otro participantenan a haci nan oferta completo cu dryer. Pa colmo ta un modelo cu tecnicamente no tin e capacidad pa procesa loke ta su proposito, esta e cantidad di sludge, medical waste y kadavers.
Na december 2019 a denuncia na OM tur e iregularidadnan rond di e destaho publico encuanto e incinerator, pasobra CTC hamas lo por a bin na remarca pa cumpra e incinerator conforme e rekisitonan cu tawatin stipula. E destaho publico tabata diseña pa exclui otro companianan di participa, pasobra e contract pa CTC tawata cla poni riba mesa.
Mientras no a haya un contesta di OM encuanto e investigacion penal, hues den caso sumario di 21 augustus 2020 a dicta cu e instalacion y testmento di e incinerator a sosode ilegalmente. Dia 23 juni 2021 lo tin un caso administrativo tocante e mesun incinerator y dia 23 di juli 2021 un otro caso den beroep administrativo contra e rechaso pa otorga documentonan y informacion riba y tur loke a pasa rond e incinerator, falta di transparencia y violacion di principionan di bon gobernacion.
Remarcabel ta cu dia 17 di juni 2021 director di DOW, sr. Marlon Croes den un conferencia di prensa, a sali na defensa di e contracto otorga na CTC y a purba pa desvia pueblo di e realidad. Presente tabata e director di DWJZ, sr. George Croes cu a menciona cu por instala cualkier instalacion cu ta rekeri permiso conforme e hinderverordening sin pidi e permiso prome. Mientras cu ley y hues den e caso sumario menciona hustamente a bisa : ”vast staat dat het Land niet beschikt over een hindervergunning ten behoeve van de oprichting van de incinerator, en gesteld noch is gebleken dat het Land beschikt over een Landsbesluit in voormelde zin. Door in weerwil daarvan evenwel een incinerator op het terrein van de vuilnisbelt op te richten en ook nog eens naar eigen zeggen van het Land testmatig in werking/bedrijf te stellen handelt het Land onrechtmatig….”.
Oprichten su sinonimo ta instaleren, locual segun e ley Hinderverordening no ta permiti. Tambe sr. George Croes ta admiti cu algo a bay robes. No a informa e habitantenan y a menciona cu a faya di cumpli cu e ley door di dianan di fiesta. Hecho ta cu varios leynan a wordo viola pa pone e incinerator den funcion. Sr. Marlon Croes ta menciona e ROPV cu awor tambe tin cu wordo pasa den pura pa por sigi cu e mision di e incinerator. Sr. Marlon Croes a menciona cu a pone un windvaan, cu por sierto no ta visibel desde Bucutiweg manera hues a stipula y tampoco ta ubica na e uitlaat di e incinerator na e lugar cu hues a stipula. Mientras ta dudoso cu e windvaan ta funcionando bon mirando cu hasta ora biento cambia e ta keda mustra e mesun direccion pa lama. Ningun momento sr. Marlon Croes ta menciona cu ora e aire toxico no ta direccion pa e casnan e ta direccion pa e rifnan cu segun nos natuurbeschermingverordening ta cay bou di natuurpark. Obviamente sr. Marlon Croes no sa tampoco di e ley aki. Ta tristo con directornan ta falta tanto conocemento di nos leynan y con gobierno ta sigi aplaudi y apoya esnan cu ta trapa riba nos leynan y estado di derecho.
Loke tambe ta remarcabel ta cu den Solo di Pueblo di 16 juni 2021 CTC a desmenti cu algo lo a bay malo den pasado na Seroe Teishi. Pero Sr. Marlon Croes den conferencia di prensa mes ta admiti cu CTC a haci mal trabou na Seroe Teish. Segun e cu CTC ta certifica pa haci e trabou, pero na ningun momento a presenta un documento pa demostra esaki. Mientras e ta bisa, sin prueba, cu otro companianan local no tin e experticio menciona, ta conoci cu Aruba tin varios compania cu si ta specialisa den maneho di desperdicio y ta registra como tal na camara di comercio. Remarcabel ta cu e mesun compania CTC a haya contrato na 2018 pa pone liners y pipes na Seroe Teishi pa Afl. 372.886,07 y ta bisa cu ta coba so nan lo tabata coba na Seroe Teishi y nada mas. Kico a pasa cu e placa cu a wordo duna pa pone liners y gaspipes, pasobra na 2019 den un video riba facebook ex-minister Otmar Oduber mes ta bisa cu no a pone liners ni gaspipes.
CTC ta inscribi como un compania di escavacion, pues no ta un compania di maneho di desperdicio. Di unda anto e tal experticio. Ora cu otro compania ta pidi hindervergunning, e statutaire doelstelling ta wordo controla si e compania ta autorisa y tin e obhetivo pa eherce locual e ta pidiendo permiso p’e. Den caso di CTC a menciona cu a desvia di e procedura regular di nos ley di comptabilidad, obviamente pa por complace cu CTC den pura.
E incinerator cu a wordo cumpra na 2018, awor diripente tin hopi pura pa pone den funcion prome cu eleccion pa asina por complace y regla contract pura cu CTC. E ta obvio cu integridad y transparencia nunca tabata e plato fuerte di e gobierno aki. Mientras Aruba ta pasando den temponan financieramente dificil, CTC si ta sigi gosa di un trato cu handschoen di filpa. Gobierno cu ayudo di directornan di departamento ta haci uso di e pandora box pa hustifica corpucion di dia cla .


text: KRALENDIJK –Un kantidat di mas ku 30 empleado ta atendé ku e asuntu di ‘drive true’, pa por hasi mas tantu hende posibel e tèst riba ‘corona’ vírùs ’. Awe mainta diferente persona a pasa pa hasi tèst na e sitio konosí, i ta un trabou inmenso esnan ku ta atendé ku e tèst tin. Ta hasi e trabou ku tur prekoushon posibel pa tur kos kana seif. Ta trata di un tèst ku ta tuma lugá algun minüt. Esnan ku ta ehersé e trabou ta den kontakto ku diferente hende, pues nan tin ku tuma tur medida pa nan ta seif. Awor ku e di tres persona a resultá un dòkter, mas i mas e kontròl ta intensivá. Despues di hasi e tèst na e sitio, ta manda tur kos laboratorio pa kontinuá ku e kontròl. GGD ta hasiendo un trabou grandi i poko poko nan ta hañando e direkshon kon pa hasi e trabou mihó. E number 0800-0800 ta funshoná. SI bo ta sinti síntoma ku por ta relatá na ‘corona’ vírùs, isolá bo mes i yama e number ariba menshoná. Awor Boneiru tin 7 kaso aktivo. Boneiru ke òf no, ta bai hañ’é ta atendé ku mas di e kasonan di ‘COVID -19’. Awe tardi gezaghèber ta bai duna mas informashon relashoná ku e último desaroyonan tokante ‘COVID-19’ na Boneiru. E meta prinsipal ta pa evitá ku e vírùs ta sigui plama riba e isla